वेदनाशामक म्हणून वापरली जाणारी अॅस्पिरिनची गोळी रोज घेतली तर त्यामुळे शरीरात अंतर्गत रक्तस्राव होऊन प्रसंगी मृत्यू ओढवू शकतो , असा धोक्याचा इशारा ऑक्सफर्डमधील एका अभ्यासातून देण्यात आला आहे . संशोधकांनी ३१६६ रुग्णांची तपासणी केली असता त्यात त्यांना असे दिसून आले की , पक्षाघात व हृदयविकार असलेल्यांना या गोळ्या देण्यात आल्या होत्या . अॅँटीप्लेटलेट औषधे म्हणून अॅस्पिरिनचा वापर करण्यात येतो . दहा वर्षांच्या काळात अॅस्पिरिन घेणाऱ्या या लोकांपैकी ३१४ जणांना अंतर्गत रक्तस्रावामुळे रुग्णालयात दाखल करण्यात आले . जसे वय वाढते तसा रक्तस्रावाचा धोका जास्त बळावतो . संशोधकांना असे दिसून आले की , ६५ वयाच्या आतील लोक रोज अॅस्पिरिन घेतात व त्यांच्यापैकी दीड टक्का लोकांना रक्तस्रावामुळे रुग्णालयात न्यावे लागते . ७५ ते ८४ वयोगटातील ३ . ५ टक्के रुग्णांना रक्तस्रावामुळे रुग्णालयात दाखल करावे लागते . तर ८५ वयापुढील ५ टक्के लोकांना रक्तस्रावामुळे रुग्णालयात दाखल करावे लागते . पासष्टीखाली रुग्णालयात दाखल करण्याचा दर ० . ५ टक्के तर ७५ ते ८४ वयोगटात १ . ५ टक्के तर ८५ वयावरील गटात २ . ५ टक्के आहे , असे दी गार्डियनने दिलेल्या वृत्तात म्हटले आहे . वयाच्या पंचाहत्तरीनंतर अॅस्पिरिनने होणाऱ्या अंतर्गत रक्तस्रावाचा धोका अधिक असतो , असे ऑक्सफर्ड विद्यापीठाचे प्राध्यापक पीटर रॉथवेल यांनी सांगितले .


‘हम एक गीत गा चुके है , अब तेरी है बारी , जो तू ना गा पाया तो तेरी टीम है हारी . ’ या ओळी वाचल्या की लगेचच तुमच्या डोळ्यासमोर ९० दीचा तो काळ आणि तो शो नक्कीच आला असेल . आतापर्यंत टीव्हीवरील गाजलेल्या शोंची यादी बनवली तर त्यात क्लोजअप अंताक्षरीचे नाव नक्कीच वर असेल . ९० च्या दशकात टीव्हीवर आपल्या नावाचा दबदबा निर्माण करण्यात प्रचंड यशस्वी झालेला शो म्हणजे ‘अंताक्षरी’ . अभिनेत्री रेणुका शहाणे हिने नुकताच या म्युझिकल रिअॅलिटी शोचे सूत्रसंचालन केलेल्या अभिनेत्री पुन्हा एकदा भेटल्या . रेणुका शहाणे , राजेश्वरी सचदेव , दुर्गा जसराज आणि पल्लवी जोशी यांनी एकत्र येत या कार्यक्रमाच्या काही अविस्मरणीय आठवणी जागवल्या . १९९३ मध्ये सुरु झालेल्या या कार्यक्रमाने प्रत्येक कुटुंबाला एकत्रच आणलं . प्रत्येक रविवारी अंताक्षरी बघण्याची उत्सुकता कुटुंबातल्या प्रत्येक व्यक्तीलाच असायची . यामुळे सहकुटूंब हा कार्यक्रम बघण्याची मजा काही औरच होती . या म्युझिकल रिअॅलिटी शोचे सूत्रसंचालन अन्नु कपूर यांनी केले . त्यांच्याबरोबर या चार अभिनेत्रींनीही त्यांच्या काळात त्यांना अचूक साथ दिली . अन्नु कपूर यांनी १९९३ ते २००६ पर्यंत या शोचे सूत्रसंचालन केले . या एवढ्या मोठ्या कालावधीत फक्त त्यांच्यासोबतच्या सहसूत्रसंचालक बदलल्या . सुरुवातील राजेश्वरी ही सहसूत्रसंचालक होती . तिच्यानंतर पल्लवी जोशी , दुर्गा जसराज आणि रेणुका शहाणे यांनी सूत्रसंचालनाची जबाबदारी स्विकारली . झी चॅनलवर हा कार्यक्रम दर रविवारी प्रदर्शित होत होता .


मुरांबा पाहिल्यावर मनात एक सुखद चव रेंगाळत रहाते . . . . ती चव चित्रपट पहाताना आलेल्या अनुभवाची तर आहेच पण त्याच बरोबर आत खोलपर्यंत एक समाधानाची जाणीव पोचलेली असते , त्यानं त्या रेंगाळणाऱ्या चवीत आपल्याला रमायला आवडतं . . . हे समाधान आहे त्यातल्या पात्रांच्या नातेसंबधातल्या गोडव्याचं ( गोडगट्टपणा नव्हे ) , समजुतीचं ( तडजोडीचं नव्हे ) , आधुनिकतेचं ( खऱ्या आधुनिकतेचं - पोषाखी नव्हे ) आणि स्त्री - पुरुष समानतेच्या मुरलेल्या व्यक्त - अव्यक्त गुंफणीचं . . . . ! स्त्री - पुरुष समानता हा विषय साठीच्या दशकात चेष्टेचा , सत्तरीच्या दशकात नवलाईचा , ऐंशीच्या दशकात प्रयोगाचा , नव्वदीच्या दशकात प्रतिहल्ल्याचा , शतक संपताना नव्या उत्साही कुचेष्टेचा होत होत गेल्या दशकात तर दूरदर्शन मालिकांमधून काटशह देत पराभव करण्याचा विषय झाला आहे . माझी पिढी या नव्या जाणीवेतून स्वतःला समृद्ध करून स्त्री बरोबरच्या नव्या मैत्रीच्या प्रयोगातून स्वतःला बदलू पहात होती . . . . मुरांबातला बाप आमच्या पिढीच्या थोड्याच आधीचा . . . त्यामुळे तो या भावनेतून गेलेला असणार . . . दिग्दर्शक वरूण नार्वेकर आमच्याबरोबर अनेक वर्षं काम केलेला . . . त्याच्या कथेतला नायक आणि नायकाचा बाप यांच्या पिढीतला दुवा . . . . सुमित्रा भावेंसारख्या आणखी आधल्या पिढीतल्या लेखिकेच्या संहितांमधल्या सशक्त स्त्री - व्यक्तिरेखा त्यानं आमच्या बरोबर तयार होत पडद्यावर प्रकटताना पाहिल्या आहेत . . . . माझ्यासारख्या अनेकांकडे पहात त्यानं त्याची स्वतःची एक स्त्री - मुक्तीची सकारात्मक मांडणी मनात करत करत , त्याला स्वतःच्या आयुष्यातल्या प्रयोगांची जोड देत त्याचं स्वयंपूर्ण समीकरण बनवलं आहे . . . आणि आनंदाची गोष्ट म्हणजे ते आपल्या चित्रपटातून व्यक्त केलं आहे . . . . " चित्रपट हा काय समाज - प्रबोधनाचा उद्योग आहे का " असा पोरकट प्रश्न आमच्याच एका पूर्वीच्या सहाकाऱ्यानं स्वतंत्र दिग्दर्शक झाल्यावर विचारून आम्हांला हतबुद्ध केलं होतं . . . . आपल्या चित्रपटातली मूल्यव्यवस्था ही डोक्यावर टोपी ठेवल्यासारखी उपरी नसते , मुखवट्यासारखी वरतून चढवायची नसते . . . ती आपल्या व्यक्तिमत्त्वाचा भाग असते . . आणि आपला चित्रपट जर आपण प्रामाणिक पणे बनवला तर ती त्यात आपसूक उतरते . . . . फुलाचा सुगंध अत्तरात उतरावा तशी . . . . त्यामुळे " आम्ही बुवा मनोरंजन वाले " असं लेबल स्वतःला लावून काही चित्रपट वाले स्वतःची आणि प्रेक्षकांची दिशाभूल करत असतात . . . . अगदी " शोले " हा यशस्वी व्यावसायिक चित्रपटसुद्धा कैदी आणि समाज या नातेसंबधांवर भाष्य करतच असतो . . . किंवा ठाकूरच्या विधवा सुनेवर प्रेम करणाऱ्या जयचा मृत्यू घडवून व्यवस्थेला न बदलण्याचा घाबरटपणाही करत असतो . . . आपण भाबडे प्रेक्षक समोरच्या प्रतिमांचं विश्लेषण करण्याची कुवत नसल्यामुळे फसत रहातो आणि त्या फसगतीचं उदात्तीकरण करत रहातो . . . नुकत्याच आलेल्या बाहुबली बद्दल अगदी आपण मराठी मंडळी देखील सांस्कृतिक चेव फुटल्याप्रमाणे महान भारतीय संस्कृतीचं प्रतीक त्या बाळबोध चित्रपटाला मानून आपल्याच चित्रपटांची निंदा - नालस्ती करतो . . . कमी कपड्यापल्या चार वारांगनांना अंगावर खेळवणारा बाहुबली जेंव्हा धाडसी नायिकेची गोडगोड आकर्षक शोभेची बाहुली बनवतो तेंव्हा तो स्त्रीला दुय्यम लेखण्याच्या महान भारतीय संस्कृतीचे पांग फेडतच असतो म्हणा . . . . " बाहुबली " च्या नावाचा जप करणारी असहाय प्रजा दाखवून आपण आजही कुठल्यातरी मसीहाच्या कृपेची वाट पहाणारा बावळट समाज आहोत हेच तो चित्रपट अधोरेखित करत असतो . . . आजची राजकीय परिस्थिती ते खरं तर सिद्धच करते आहे . . . . ( मुरंबा सहित अनेक मराठी चित्रपटांची निंदा करत बाहुबली ला महान ठरवणारा एक लेख सध्या इतस्ततः फिरत असल्यामुळे हे भाष्य ! ! ) या पार्श्वभूमीवर " मुरांब्या " तले स्त्री - पुरुष वेगळे आहेत . . . . ते एक मराठी उच्च - मध्यमर्गीय कुटुंब आहे . . . तेही नुकतंच मध्यमवर्गीय पणातून कष्टानं वर येत वरच्या वर्गात आलेलं . . . . त्यामुळे ते स्त्री - पुरुष समानतेविषयी वैचारिक भूमिका मांडणारे बुद्धिजिवी नाहियेत . . . . त्यांचं न्यायाचं वागणं अधिक लोभस आहे . . . . यातील बाप चक्क गोड आहे . . . . बायकोवरच्या प्रेमातून तो तिच्या साठी चहा करायला लागलाय . . . त्याला त्यासाठी कुठल्या चर्चेची गरज नाही ! तिच्या साडीच्या निऱ्या धरताना तो गुढघ्यावर देखील बसतो . . . . हे तर वर्तणुकीतलं झालं . . पण मुलगा तिला कमी शिकलेली म्हणून हिणवतो तेंव्हा तो मुलाची - त्याच्या मैत्रिणिची - नवी संस्कृती समजून घेण्याच्या तिच्या बुद्धिमान प्रयत्नांची बूज राखायला आपल्या मुलाला शिकवतो . . . आपल्याला अहो - जाहो करणारी , वरकरणी " टिपिकल " वाटणारी आपली पत्नी आपल्याला ताळ्यावर आणणारी शक्ती आहे हे अभिमानानं तो सांगतो . . . . वडलांना पुरुषी आणि आईला जुनाट ठरवण्याचा घोटाळा करणारा मुलगा मुळात समानतेचा विचार समजून घेणारा आहे . . पण पुस्तकी समजुतीपेक्षा " मुरलेल्या " नात्याकडे वेगळं पहायला हवं हे त्याला अजून उमजलेलं नाही . . . त्याचा तो बदलाचा प्रवास त्याला आई - वडलांची आणि मैत्रिणिचीही नवी आधुनिक ओळख घडवतो . . . . आणि त्यालाही नवा " शहाणा " समानतेची लज्जत उमजलेला आधुनिक तरूण बनवतो . . . . . " मुरांब्या " तली स्त्री - पुरुष समानतेची जाणीव आणखी एका बाजूने खूप " मुरलेली " आहे . . . . यातली नायिका - जी घरची सून बनणार आहे - ती सध्या मालिकांमधून दिसणारी सोशीक , साडी नेसलेली , पवित्र नाहिये . . . ती तिच्या मित्राइतकीच आगाऊ , चक्रम , आतून जबाबदार पण बिनधास्त आणि प्रयोगशील आहे . . . प्रेक्षकातल्या काही भावी सासवांना झीट आणण्याची तिची पात्रता आहे . . . ! आणि ही वरकरणी भाबडी वाटणारी नायकाची आई - बाळबोध बावळटपणा न करता तिच्यावर मनमोकळं प्रेम करते आहे . . साध्या भोळ्या बाईला बुद्धीही नसते हा मालिकांमधून दृढ होणारा गैरसमज दूर करण्याची क्षमता या आईत आहे . . . . " मुरांब्या " तले स्त्री - पुरूष Politically correct करण्याचा अट्टाहास लेखक - दिग्दर्शक वरूणनं टाळलाय . . . त्यातली पात्रं प्रसंगी आजच्या सेन्सॉरला घाबरवणारी भाषा बोलतात . . . काही वर्तणुकीही करतात . . . . . पण तो धीटपणा खोटा आव आणलेला नाही . . . आणि त्यापलिकडे असणारा त्यांच्यातला चांगुलपणा हाही तडजोड म्हणून आलेला नाही . . . तो त्या पात्रांच्या व्याक्तिमत्त्वाचा भाग आहे . . . पर्यायानं तो वरूणच्या व्यक्तिमत्त्वाचा भाग आहे . . . . . " मुरांबा " चित्रपटगृहात असताना त्यावर अती तपशिलांत लिहिणं हे तो चित्रपट पाहायला जाऊ इच्छिणाऱ्या अनेकांच्या साठी रसभंग करणारं होईल म्हणून मला यातली अनेक उदाहरणं देत बसायची नाहीत . . . ती तुम्ही प्रत्यक्ष पडद्यावर पहा . . . . एक नक्की की , " मुरांबा " आजचा आहे . . . . शिळा नाही . . . . नायकाचे भावी सासरे एप्रन बांधून शेंगा भाजत असतात हे दिग्दर्शकानं " निवडलेलं " दृष्य आहे . . . . . नायिकेच्या वेशभूषेचं स्वतः साडी नेसणाऱ्या आईनं केलेलं कौतुक प्रेक्षकाला काहीतरी सांगतंय . . . . बाप - मुलगा दोघंही घरात हाफ - पॅंट - टी - शर्ट मध्ये असणं हा " चॉईस आहे . . . . भिंतीवरचे SD आणि RD बर्मन आपल्याला काहीतरी सांगताहेत . . . . बापानं फिरायला जाताना सापडलेला दगड उचलून आणणं हे आई आदरानं स्वीकारते आहे . . . . दारू न पिण्याचं वचन घेतलेल्या आईला मुलगा - भावी सून यांच्या बरोबर बाप वाईन ऑफर करतो आहे . . . . . बायका पुरूषांना खरं - खरं शहाणपण शिकवताहेत आणि ते त्यांना पटतंय . . . . ( नेहमीच्या " बायका बडबडतात - आपण दुर्लक्ष करायचं " - या समजुतीला धक्का लागतोय . . . ! ) कमावती , स्वतंत्र , कर्तृत्ववान मुलगी दुष्ट पात्र नाहिये . . . . सगळा शहाणपणाचा मक्ता पुरुषांकडे नाहिये . . . ! ! ! अगदी दारू पिणं , लग्नापूर्वीचे शरिरसंबंध ( जे प्रेमाचेचंच व्यक्त स्वरूप आहे ) याबद्दलही सोवळेपणाची भूमिका घेर्ण्याचा अट्टाहास सोडून विविधांगी गोंधळ व्यक्त करण्याचा प्रयत्न " मुरांबा " करतो . . . . ! " वेगळं " वागणाऱ्या आपल्या कारट्याला " बाब्या " म्हणून सोडायचं आणि तसंच करणाऱ्या परक्या तरूण मुलीला मात्र " Vamp " ठरवून मोकळं व्हायचं ; असा दुटप्पीपणा यातले आई - बाप करत नाहीत . . . ! ! ही पात्रं साकारणारे अभिनेतेही त्यामुळेच दिग्दर्शकाच्या नव्या धुमाऱ्यांना आपल्या सहज अभिनयातून प्रकट करतात . . . . " टिपिकल " वर्तणुकीची स्वतःच चेष्टा करत वेगळं वागू पहाणाऱ्या पात्रांना हे अभिनेते त्यांच्या साच्यांच्या बाहेर येऊन न्याय देतात . . . . . सांगायचा मुद्दा इतकाच की - तुमची आमची घरं बदलताहेत . . . नाती बदलताहेत . . . . स्त्री - पुरुष खूप उत्साहानं नवी क्षितीज शोधताहेत . . . नवे तरूण तर आकाश मुठीत घेऊ बघतायतंच पण आधली पिढीही या बदलांकडे सकारात्मक पहातीय . . . . प्रश्न हा आहे की हे बदल पडद्यावर आणायचे का नवा शोध घेणं नाकारणाऱ्या समाजाच्या भितीनं खोटा - खोटा चित्रपट बनवायचा . . . . त्या समाजाला आणखी जुनाट बनवणारी मूर्ख मालिका बनवण्याची हुषारी दाखवून आपल्या तिजोऱ्या भरायच्या . . . . आपलं मन , आपली प्रगत विचारसरणी , आपली प्रामाणिक आधुनिकता हसत - खेळत मांडण्याचं धारिष्ट्य या आमच्या मित्रानं दाखवलंय . . . . म्हणून ते लोभस आहे . . . . आभासी मायाजालावर " मुरांब्या " च्या या गोडव्यावर देखील तिरकस शेरे वाचनात आले . . . . त्यांना इतकंच सांगावसं वाटतंय , की आपल्या स्वतःच्या मूल्यव्यस्थेशी फटकून चित्रपट बनवून प्रेक्षकांना खूष करणारी काही मंडळी आहेत , तर काही आपली मूल्यव्यवस्था मांडणारा चित्रपट करायला घाबरणारीही मंडळी आहेत . . . . " मुरांबा " चा लेखक - दिग्दर्शक त्याच्या मूल्य - व्यवस्थेशी प्रामाणिक आहे . . . कलावंत - तंत्रज्ञ इतकंच नव्हे तर निर्मात्यांपर्यंत त्यानं ती मूल्यव्यवस्था पोचवून ही कलाकृती जन्माला घातलीय . . . . . आता प्रेक्षकांनाच हा असली माल हवा आहे की नाही हीच खरी कसोटी आहे . . . ! ! स्त्री आपल्या हक्कासाठी स्वतंत्र आस्तित्त्वासाठी उभी रहाते तेंव्हा तिला भांडकुदळ ठरवून नावं ठेवायला आपली कुटुंबव्यवस्था तयारच असते . . . आणि हे पहात पुरूष गप्प रहातो . . . पुरुष जेंव्हा नवी मूल्यं , समानेतेच्या गोष्टी करू लागतो तेंव्हा कुठे त्याकडे गंभीर पणे बघितलं जातं . . . . " मुरांब्या " तल्या स्त्री पात्रांकडून वेगळ्या वर्तणुकीची आणि पुरुष पात्रांकडून त्याकडे सकारात्मक बघण्याची दृष्टी जेंव्हा एक पुरुष दिग्दर्शक मांडतो तेंव्हा त्याचं अधिक मोठं स्वागत करायला हवं . . . कारण त्यातूनच खरा बदल घडणार आहे . . . . ! !


बॉलिवूडचा ‘मिस्टर परफेक्शनिस्ट’ आमिर खान नवोदित लेखक , लेखिकांसाठी नवी संधी घेऊन आला आहे . आमिरनं नव्या लेखकांसाठी एक व्यासपीठ खुलं केलं आहे . ज्यामार्फत नव्या लेखक , लेखिकांना आपल्या कथा , पटकथा लिहण्याची संधी मिळणार आहे . ज्याची पटकथा परीक्षकांना आवडेल आणि जो या स्पर्धेत जिंकेल त्याला आपली कथा बॉलिवूडमधल्या मोठ्या दिग्दर्शकांसमोरही मांडता येणार आहे . आमिरनं आपल्या ट्विटर अकाऊंटवर एक व्हिडिओ शेअर केला आहे . ‘सिनेस्तान’ असं या स्पर्धेचं नाव असून , या स्पर्धेमार्फत नवोदित लेखकांसाठी खूप मोठं व्यासपीठ उपलब्ध होणार आहे . कथा पाठवण्याची अंतिम तारीख ही १५ जानेवारी २०१८ असणार आहे . राजकुमार हिरानी , जुही चतुर्वेदी , अंजुम राजाबली यांच्यासह स्वतः आमिर या स्पर्धेचा परीक्षक असेल . फक्त नवोदितच नाही तर इतर लेखकही यात सहभागी होऊ शकतात असं आमिरनं म्हटलं आहे . scriptcontest . cinestaan . com वर या स्पर्धेसाठी अर्ज करता येणार आहे . भाग घेतलेल्या स्पर्धकांतून पाच विजेते निवडण्यात येतील . विजेत्यांना ठराविक रोख रक्कम पुरस्कार म्हणून देण्यात येईल . तसेच बॉलिवू़डमधल्या कोणत्याही दिग्दर्शकासमोर आपली कथा मांडण्याची संधीही या स्पर्धेमार्फत विजेत्यांना मिळणार आहे .


कलाकार आणि त्यांच्या खासगी आयुष्याबद्दल जाणून घेण्यासाठी कोण , कसा आणि किती प्रयत्न करेल , याचा काहीच नेम नाही . त्यातच शाहरुख खानबद्दल काही जाणून घेण्याचा विषय निघाल्यावर अनेकांचच लक्ष त्या विषयाकडे एकवटतं . ‘टेड टॉक्स’मुळे आंतरराष्ट्रीय पातळीवर सध्या चर्चेत आलेल्या शाहरुखच्या महाविद्यालयातील फॉर्म सोशल मीडियावर व्हायरल झाला आहे . दिल्ली विद्यापीठाच्या ‘डीयू टाइम्स’ फेसबुक पेजवर किंग खानच्या अॅडमिशन फॉर्मचा फोटो पोस्ट करण्यात आला होता . मुख्य म्हणजे या फॉर्ममध्ये नमूद केल्यानुसार इंग्रजी विषयात त्याला फक्त ५१ गुण मिळाले होते . जो किंग खान इतक्या सहजतेनं अस्खलित इंग्रजी बोलू शकतो . त्याला या विषयात इतके कमी गुण कसे , हीच चर्चा सोशल मीडियावर रंगल्याचं पाहायला मिळतंय . शाहरुखच्या महाविद्यालयाचा फॉर्म व्हायरल होण्याची ही पहिलीच वेळ नाहीये . पण , यावेळी मात्र ‘डीयू टाइम्स’च्या अधिकृत पेजवरुनच या फॉर्मचा फोटो पोस्ट करण्यात आला आहे . याविषयी सांगताना त्या पेजचा अॅडमिन मिल्हाज हुसैन म्हणाला , ‘तुमच्या ध्येयावर तुमचं लक्ष असेल आणि तुम्ही मेहनती असाल तर कोणत्याही विषयात मिळालेल्या कमी गुणांनी काहीच फरक पडत नाही . ही बाब लक्षात आणून देण्यासाठी हा फोटो पोस्ट करण्यात आला आहे . ‘मुख्य म्हणजे या स्पर्धात्मक युगात अशा महत्त्वाच्या मुद्द्यांकडे सर्वांचे लक्ष वेधण्यासाठी शाहरुखचा हा फॉर्म पोस्ट करण्यात आला आहे . एक कलाकार आणि प्रसिद्ध व्यक्तिमत्त्व असल्यामुळे त्या एका गोष्टीमुळे आमच्या फेसबुक पेजकडे अधिकाधिक लोकांचं लक्ष वेधलं जात आहे . पर्यायी कमी गुण , अपेक्षा आणि ध्येय या मुद्द्यांवरही तरुणाई चर्चा करत आहे’ , असं मिल्हाज ‘हिंदुस्तान टाइम्स’ला दिलेल्या माहितीत म्हणाला . शाहरुखचा हा फॉर्म पाहून अनेकांनी त्यावर प्रतिक्रियाही दिल्या आहेत . अनेकांनी तर किंग खानची खिल्लीही उडवली आहे . या सर्व प्रकारावर आता खुद्द शाहरुखची काय प्रतिक्रिया येते हे जाणून घेण्यासाठीची उत्सुकताही सध्या पाहायला मिळते आहे .


विंडीजविरुद्धची कसोटी मालिका आटोपल्यानंतर भारतीय कसोटी संघाचा कर्णधार अजिंक्य रहाणे , स्थानिक क्रिकेटकडे वळला . मुंबईकडून विजय हजारे करंडक स्पर्धेत सहभागी होऊन अजिंक्यने मुंबईला विजेतेपद मिळवून दिलं . गेल्या काही महिन्यांपासून अजिंक्य रहाणेला वन - डे संघात जागा मिळाली नाहीये , त्यामुळे आगामी विश्वचषकासाठी भारतीय संघात स्थान पक्क करण्यासाठी अजिंक्यला सर्वोत्तम कामगिरीची गरज आहे . सध्या देवधर चषकात अजिंक्यकडे भारत क संघाचं नेतृत्व सोपवण्यात आलं आहे . “आंतरराष्ट्रीय क्रिकेटमधून तुम्ही जेव्हा स्थानिक क्रिकेटमध्ये येता , तेव्हा तुम्हाला त्याच जोशाने मैदानात उतरावं लागतं . मी स्वतःला अजुनही एक विद्यार्थी मानतो . मैदानात असताना प्रत्येक दिवस तुम्हाला नवीन गोष्टी शिकवून जातो . ज्या जोशात मी आंतरराष्ट्रीय क्रिकेटमध्ये खेळतो , मुंबईकडून स्थानिक क्रिकेटमध्ये खेळतानाही तोच जोश माझ्यात असतो . यामुळे संघाला विजय मिळवून देणं शक्य होतं . ” देवधर चषकातील भारत ब विरुद्धच्या सामन्याआधी अजिंक्य पत्रकारांशी संवाद साधत होता . अवश्य वाचा – मुंबईकर शार्दूल ऑस्ट्रेलिया दौऱ्याला मुकणार विंडीजविरुद्धची वन - डे व टी - 20 मालिका आटोपल्यानंतर भारतीय संघ ऑस्ट्रेलियाच्या दौऱ्यावर रवाना होईल . या दौऱ्यातील कसोटी सामन्यांसाठी अजिंक्यची संघातली निवड पक्की मानली जात आहे . मात्र आगामी विश्वचषक व इतर दौऱ्यांचा विचार केला असता वन - डे संघात आपली जागा पक्की करण्यासाठी अजिंक्यला स्थानिक क्रिकेटमध्ये सर्वोत्तम कामगिरी करावी लागणार आहे . अवश्य वाचा – Ind vs WI : पहिल्या वन - डे सामन्यात झालेले हे 13 विक्रम तुम्हाला माहिती आहेत का ?


बाॉलिवूडमधील आघाडीचा अभिनेता सुशांत सिग राजपूत आणि क्रिती सेनॉनच्या आगामी ‘राबता’ चित्रपटातील शीर्षक गीतामुळे दीपिका सध्या चर्चेत आहे . दिनेश विजन दिग्दर्शित ‘राबता’ या चित्रपटातील पहिल्या वहिल्या गाण्यात दीपिकाची अदाकारी पाहायला मिळाली . ‘राबता’ चित्रपटातील छोट्याशा भूमिकेबद्दल दिनेश विजनचे आभार मानले . तिने ट्विटरच्या माध्यमातून आभार व्यक्त करताना त्याच्यासोबत काम केल्याच्या आठवणींना उजाळा दिला . दीपिकाने ट्विटमध्ये लिहिलय की , आम्ही दोघांनी ‘लव आज कल’ या चित्रपटातून एकत्र काम करण्यास सुरुवात केली . त्यानंतर ‘कॉकटेल’ चित्रपटात आम्ही पुन्हा एकत्र आलो . यावेळी आम्ही खूप धमाल केली , असा उल्लेखही दिपिकाने ट्विटमध्ये केला आहे . दिपिकाने एक नव्हे , तर अनेक ट्विट करत दिनेशसोबतच्या कामाच्या आठवणीला उजाळा दिल्याचे दिसते . ट्विटच्या माध्यमातून प्रेम व्यक्त करत तिने त्याच्याविषयी असणारा आदर दाखवून दिला . एवढेच नाही तर मला तुझी नेहमीच आठवण येते , तुला ही माझी आठवण नक्कीच येत असेल , असे सांगत तिने आपल्या भावना व्यक्त केल्या . दिनेश विजन दिग्दर्शित आणि होमी अदजानियाची निर्मिती असणारा ‘राबता’ हा चित्रपट ९ जूनला प्रेक्षकांच्या भेटीला येणार आहे . या चित्रपटात सुशांत सिंग राजपूत आणि सेनॉन मुख्य भूमिकेत दिसणार आहेत . तर अभिनेत्री दीपिका पदुकोण गाण्यामध्ये छोट्याखानी भूमिकेत झळकताना दिसेल . इम्तियाज अली दिग्दर्शित ‘लव आज कल’ आणि होमी अदजानिया दिगदर्शित ‘कॉकटेल’ या दोन्ही चित्रपटात दीपिकासोबत सैफअली खान मुख्य भूमिकेत दिसला होता . तर दिनेश विजन याने सहनिर्माता म्हणून काम पाहिले होते .


कोलकाता : बरगड्यांना झालेल्या दुखापतीमुळे न्यूझीलंडचा अष्टपैलू जिमी निशॅम भारताविरुद्धच्या दुसऱ्या क्रिकेट कसोटी सामन्यातही खेळू शकणार नसल्याचे स्पष्ट झाले आहे . यामुळे पहिल्या सामन्यापूर्वीच दुखापतींनी त्रस्त झालेल्या न्यूझीलंडसमोरील अडचणींमध्ये वाढच झाली आहे . कानपूरमध्ये झालेल्या पहिल्या कसोटीत खेळलेला मार्क क्रेगही दुखापतग्रस्त झाला आहे . त्याच्या जागी जीतन पटेल या फिरकी गोलंदाजाचा संघात समावेश करण्यात आला . मात्र , न्यूझीलंडहून भारतात येणारी फ्लाईट ऐनवेळी रद्द झाल्याने जीतन पटेलचे भारतातील आगमन लांबले आहे . आता तो आज ( बुधवार ) मध्यरात्रीनंतर भारतात पोचेल . दुसरी कसोटी शुक्रवारपासून सुरू होत आहे . त्यामुळे येथील वातावरणाशी जुळवून घेत लगेचच मैदानावर उतरण्याचे आव्हान पटेलसमोर असेल . जिमी निशॅमच्या स्वरूपात न्यूझीलंडकडे एका अष्टपैलू खेळाडूचा पर्याय होता . पण तो दुखापतीतून सावरला नसल्याने या कसोटीतूनही तो बाहेर पडला आहे . ' या दुखापतीमुळे संघात बदल करण्याचे पर्यायच संपले आहेत . फलंदाजी चांगली करू शकणारा अष्टपैलू खेळाडू आता आम्हाला तातडीने उपलब्ध होऊ शकत नाही . न्यूझीलंडमध्येही काही खेळाडू दुखापतग्रस्त आहेत . त्यामुळे उपलब्ध खेळाडूंमधूनच संघाची निवड करावी लागणार आहे , ' अशी प्रतिक्रिया न्यूझीलंडचे प्रशिक्षक माईक हेसन यांनी व्यक्त केली . दिल्लीमध्ये सराव करताना निशॅमच्या बरगड्यांना दुखापत झाली होती . सूर हरपलेल्या मार्टिन गुप्टीलची संघातील जागा घेण्यासाठी आता हेन्री निकोल्स या डावखुरा फलंदाजाचा एकमेव पर्याय न्यूझीलंडसमोर आहे . निकोल्सने आतापर्यंत सहा कसोटींमध्ये एक अर्धशतक झळकाविले आहे .


अभिनेत्री ट्विंकल खन्नाने तिचा जीवनप्रवास बॉलिवूडपासून सुरु केला आणि आता ती एका लेखिकेच्या रुपात साऱ्यांसमोर येत आहे . याविषयी तिने अनेकवेळा तिची मत मांडली असून नुकत्याच एका झालेल्या कार्यक्रमाध्ये तीने तिच्या आईबाबत एक आश्चर्यकारक मत मांडलं आहे . ‘अभिनेत्री हेमा मालिनी मला आईच्या रुपात लाभल्या असत्या तर बरं झालं असतं’ , असं ती म्हणाली . ट्विंकलची आतापर्यंत दोन पुस्तक वाचकांच्या भेटीला आली असून तिच्या ‘पजामास आर फॉर गिविंग’ या नव्या पुस्तकाचा प्रकाशन सोहळा नुकताच पार पडला . यावेळी तुझी आई डिंपल कपाडिया आणि नवरा अक्षय कुमार यांच्याबद्दल काय सांगशील असा प्रश्न दिग्दर्शक करण जोहरने विचारला होता . यावर मजेशीर अंदाजात उत्तर देत हेमा मालिनी माझ्या आई हव्या होत्या अशी इच्छा तिने व्यक्त केली . ट्विंकलने तिचं हे तिसरं पुस्तक आई डिंपल कपाडियांना समर्पित केलं आहे . ‘आतापर्यंत मी जे काही यश संपादित केलं , त्या यशासाठी माझ्या आईने कधीच माझी पाठ थोपटली नाही . ती कायम माझ्या चुका शोधत राहिली . आजवर एकदाही तिने मला प्रोत्साहन दिलेलं नाही . मी जेव्हा माझा पहिला कॉलम प्रसिद्ध झाला होता . तेव्हा माझा कॉलम वाचलास का असं मी आईला फोन करुन विचारलं होतं . मात्र माझा कॉलम तर तिने वाचला नाहीच . पण आदल्या दिवशी पार्टीमध्ये माझ्याकडून ज्या चुका झाल्या त्यावर चर्चा करत राहिली’ , असं ट्विंकल म्हणाली . पुढे ती मजेशीर अंदाजात असंही म्हणाली , ‘डिंपल कपाडिया यांच्या जागी जर हेमा मालिनी आई म्हणून मला मिळाल्या असत्या तर बर झालं असतं . त्या अनेक वेळा त्यांच्या मुलींची साथ देताना दिसतात . केंट वॉटर प्युरिफायच्या जाहिरातीतही त्या मुलीबरोबर झळकल्या आहेत . जर त्या माझ्या आई असत्या तर आज मला एक वॉटर प्युरिफाय मोफत मिळाला असता’ . दरम्यान , ट्विंकलचे आतापर्यंत दोन पुस्तके प्रकाशित झाली असून ‘द लिजेंड ऑफ लक्ष्मी प्रसाद’ आणि ‘मिसेज फनीबोन’ ही त्यांच्या लोकप्रिय पुस्तकांची नावे आहेत .


‘बाहुबली २’ प्रदर्शित होऊन आता ५ महिने उलटून गेले , पण तरीही या सिनेमाची क्रेझ अद्यापही कमी झालेली नाही . कोणत्या न कोणत्या कारणांनी या सिनेमाच्या बातम्या आजही वाचायला मिळतात . आता कोलकातामध्ये दूर्गा पूजेचं आयोजन करण्यात आलेल्या मंडपांच्या सजावटीमध्ये ‘बाहुबली’चा प्रभाव पाहायला मिळत आहे . बहरिनच्या राजकुमाराशीही होते जॅकलिनचे अफेअर पश्चिम बंगालमध्ये दुर्गा पूजेला अनन्यसाधारण महत्त्व आहे . नवरात्रीत तर संपूर्ण कोलकाता देवीच्या जल्लोषात रंगलेले असते . शहरात एखादी थीम घेऊन मोठ - मोठाले देवीचे मंडप उभारले जातात . यावेळी कोलकातामधील अशाच एका मंडपाने चक्क ‘बाहुबली’चे माहिष्मती राज्य उभे केले आहे . या मंडपाला भेट देणारे देखाव्याची भव्यता आणि कलाकुसर पाहून आश्चर्यचकीत होत नसतील तर नवल… या मंडळाचा फोटो पाहूनही तुम्हाला देखाव्याच्या भव्यतेचा अंदाज येत असेल . मिळालेल्या माहितीनुसार , मंडळाने उभारलेला हा ‘बाहुबली’चा देखावा ११० फूट उंच आहे . हा देखावा तयार करायला सुमारे १५० कलाकारांना तीन महिन्यांचा कालावधी लागला . भव्य महालात विराजमान झालेल्या दुर्गादेवीला जे दागिने घातण्यात आले आहेत त्यांची किंमत सुमारे १० कोटी रुपये आहे . तर हा देखावा तयार करायला साधारण एक कोटीचा खर्च आला . या दाक्षिणात्य कलाकारांसोबत रंगतेय कतरिनाची नवरात्र ‘बाहुबली - द बिगिनिंग’ सिनेमा प्रदर्शित झाल्यावरही अशाच पद्धतीची क्रेझ पाहायला मिळत होती . मुंबईत गणेशोत्सवादरम्यान ‘बाहुबली’ शिवलिंग उचलून चालतानाच्या दृश्याचा देखावा उभारून त्यात बाहुबलीप्रमाणे खांद्यावर शिवलिंग उचललेल्या गणेशाची मूर्ती स्थापन करण्यात आली होती .


बॉलिवूड अभिनेत्री सुश्मिता सेन आता इतर बॉलिवूड कलाकारांसारखीच सोशल मीडियावर सक्रीय झाली आहे . तिने इन्स्टाग्रामवर नुकताच एक व्हिडिओ शेअर केला आहे . या व्हिडिओमध्ये ती आपल्या दोन्ही मुलींसोबत डान्स करताना दिसते . एका मोठ्या हॉलमध्ये ती मुलींसोबत नाचण्याचा आनंद लुटताना दिसते . सुश्मिता डान्स करताना तिच्या मुली तिला पाहून थिरकताना दिसतात . सुश्मिता मध्यभागी तर रिनी आणि अलिशा तिच्या मागे आईच्या तालावर नाचताना दिसतात . आपल्या चाहत्यांसोबत सुष्मिताने शेअर केलेल्या या व्हिडिओला आतापर्यंत अनेक लाइक्स आणि कमेंट आल्या आहेत . आपल्या आईसोबत ठेका धरताना मुलीही सर्व काही विसरून नाचताना दिसत आहेत . तर मध्येच व्हिडिओमध्ये सुश्मिताची छोटी मुलगी आपल्या मस्तीमध्ये दंग होऊन गायब होताना दिसते आणि परत आपल्या मोठ्या बहिणीला आणि आईला नाचात साथ देते . सुश्मिताला आपल्या मुलींसोबत योगा करणं फार आवडतं . ती स्वतः अनेक वर्षांपासून उत्तम डाएट फॉलो करते तसेच मेडिटेशनही करते . शरीर आणि मन स्वस्थ राहिल्यामुळेच चेहऱ्यावर सतत हसू असतं असं तिचं ठाम मत आहे . सुश्मिताने ‘दस्तक’ सिनेमातून बॉलिवूडमध्ये पदार्पण केले . या सिनेमाशिवाय तिने ‘मैं हूं ना’ , ‘मैंने प्यार क्यों किया’ आणि ‘सिर्फ तुम’ या सिनेमांमध्ये काम केले . सुश्मिताने २०१० मध्ये शेवटचा सिनेमा केला . त्यानंतर ती सिनेमांमध्ये दिसलीच नाही . त्यामुळेच ती सिनेमांमध्ये पुनरागमन कधी करणार असा प्रश्न अनेकांना पडला आहे . काही दिवसांपूर्वी तिने एका जाहिरातीसाठी चित्रीकरण केले होते . त्या जाहिरातीत ती शुद्ध पाण्याचे महत्त्व सांगताना दिसली . या जाहिरातीचा व्हिडिओ सुश्मिताने इन्स्टाग्रामवर शेअर केला होता . २१ मे १९९४ मध्ये सुश्मिताने मिस युनिव्हर्सचा किताब पटकावला होता . ती पहिली भारतीय महिला आहे जिने हा किताब पकावला .


ऑस्ट्रेलियाचा संघ मैदानात कायम आक्रमक असतो , पण तसे असले तरीही विराटशी पंगा घेऊ नका , असा सल्ला दक्षिण आफ्रिकेचा कर्णधार फाफ डु प्लेसिस याने ऑस्ट्रेलियाच्या संघाला दिला आहे . ऑस्ट्रेलियाविरुद्ध भारताची २१ नोव्हेंबर पासून क्रिकेट मालिका सुरु होणार आहे . या मालिकेसाठी टीम इंडिया कालच ऑस्ट्रेलियाला रवाना झाली . भारताचा संघ धोनीशिवाय ऑस्ट्रेलिया दौऱ्यावर टी२० मालिका खेळणार आहे . तर ऑस्ट्रेलियाचा संघ डेव्हिड वॉर्नर आणि स्टीव्ह स्मिथ यांच्याशिवाय मैदानात उतरणार आहे . विराट हा आक्रमक खेळाडू आहे . तो सध्या चांगल्या लयीत आहे . त्यामुळे त्याच्याशी मैदानावर पंगा घेऊ नका . त्याऐवजी मैदानावर संयम राखा , असा सल्ला त्याने दिला आहे . आंतराराष्ट्रीय क्रिकेटमध्ये असे अनेक खेळाडू आहेत , ज्यांना मैदानात प्रतिस्पर्धी खेळाडूशी पंगा घ्यायला आवडतो . पण विराट हा लयबद्ध खेळ करणारा खेळाडू आहे . त्यालादेखील आक्रमकपणा आवडतो . त्यामुळे त्याला चिथवू नका , असे दु प्लेसिस म्हणाला .


सध्या मुंबईतील रस्ते , ट्रेन अशा ठिकाणी एक नवीन खेळणे पाहायला मिळत आहे . या खेळण्याचे नाव फिजेट स्पिनर असे आहे . गेल्या काही दिवसांमध्ये अनेकजण विरंगुळा म्हणा किंवा उत्सुकतेपोटी हे खेळणे खरेदी करताना दिसत आहेत . त्यामुळे सध्या फिजेट स्पिनरची चांगलीच चलती आहे , असे म्हणायला हरकत नाही . स्वमग्न असणाऱ्या मुलांमध्ये एकाग्रता वाढावी , या दृष्टिकोनातून फिजेट स्पिनर खेळणे सुरुवातीला तयार करण्यात आलं होतं . आता हळूहळू शहरात ‘फिजेट स्पिनर’ची क्रेज वाढत आहे . नुकताच ‘चिली इंटरनॅशनल होल्डिंग कंपनी’ने जगातील पहिला वहिला फिजेट स्पिनर मोबाइल भारतात लाँच केला आहे . वाचा : जिओ फोनमध्ये व्हॉटसअॅप चालणार नाही… दीड हजारांच्या आसपास किंमत असलेला स्पिनर मोबाइल ‘K188’ खिशाला परवडणारा आहे . विशेष म्हणजे स्मार्टफोनसाठी ब्ल्यूटूथ डिव्हाईस म्हणूनही या फोनचा वापर करण्यात येतो . इमेजेस् , व्हिडिओ व म्युझिक सारखे मल्टीमीडिया पर्याय , तसेच युजर्सच्या नेटवर्कनुसार इंटरनेट सुविधांचा समावेश या फीचर फोनमध्ये आहे . ‘रोज गोल्ड’ , ‘गोल्ड’ , ‘सिल्व्हर’ , ‘ब्लॅक’ , ‘ब्ल्यू’ व ‘रेड’ अशा रंगांमध्ये हा फोन उपलब्ध आहे . हा छोटासा फीचर फोन सर्व मूलभूत गरजांची पूर्तता तर करतोच . पण आजच्या व्यग्र जीवनशैलीमुळे निर्माण झालेला तणाव दूर करण्यासाठी देखील तो मदत करेल , अशी आशा मोबाईल कंपनीने व्यक्त केली आहे . वाचा : क्रेडिट कार्डच्या व्यवहारात अडचणी येताहेत ? ही कारणे असू शकतात…


मुगुरुझा व कुझ्नेत्सोवाची आगेकूच ; त्सोंगा पराभूत संयमाच्या बळावर पराभवाच्या छायेतून विजयश्री मिळवता येते , याचा प्रत्यय घडवत अग्रमानांकित अँजेलिक कर्बरने शेल्बी रॉजर्सला हरवले आणि विम्बल्डन टेनिस स्पर्धेतील चौथ्या फेरीकडे वाटचाल केली . ग्रिगोर दिमित्रोव्ह , गर्बिन मुगुरुझा व स्वेतलाना कुझ्नेत्सोवा यांनीही आगेकूच केली . १२व्या मानांकित जो विल्फ्रेड त्सोंगाला सॅम क्युएरीकडून पराभवाला सामोरे जावे लागले . कर्बरने रॉजर्सचा ४ - ६ , ७ - ६ ( ७ - २ ) , ६ - ४ असा पराभव केला . उत्कंठापूर्ण लढतीत रॉजर्सकडे दुसऱ्या सेटमध्ये ४ - २ अशी आघाडी होती ; परंतु कर्बरने जिगरबाज खेळ करीत ४ - ४ अशी बरोबरी साधली . तेथूनच तिला सूर गवसला . तिने हा सेट टायब्रेकरद्वारा जिंकताना जमिनीलगत परतीचे सुरेख फटके मारले . नवव्या मानांकित अग्निझेका रडवान्स्काने तिमिया बासिनस्कीला ३ - ६ , ६ - ४ , ६ - १ असे हरवले . मुगुरुझाने रुमानियाच्या सोराना सिरस्टीची अनपेक्षित विजयाची मालिका ६ - २ , ६ - २ अशी खंडित केली . कुझ्नेत्सोवाने स्लोव्हेनियाच्या पोलाना हरकोगवर ६ - ४ , ६ - ० असा शानदार विजय मिळवला . स्लोवाकियाच्या मॅगडेलिना रिबारीकोवाने अपराजित्व राखताना युक्रेनच्या लेसिया त्सुरेन्कोचा ६ - २ , ६ - १ असा धुव्वा उडवला . ग्रँड स्लॅम स्पर्धा आणि अनपेक्षित निकाल हे समीकरण शनिवारीही कायम राहिले . २४व्या मानांकित क्युएरीने त्सोंगाचा ६ - २ , ३ - ६ , ७ - ६ ( ७ - ५ ) , १ - ६ , ७ - ५ असा तीन तासांच्या लढतीनंतर पराभव केला . अटीतटीने झालेल्या या लढतीत शेवटच्या सेटमध्ये १२व्या गेमच्या वेळी त्सोंगाने केलेल्या सव्र्हिसच्या दुहेरी चुकांचा फायदा क्युएरीला मिळाला . बल्गेरियाच्या ग्रिगोर दिमित्रोव्हने इस्रायलच्या डय़ुडी सेलाविरुद्ध ६ - १ , ६ - १ असे पहिले दोन्ही सेट घेतल्यानंतर सेलाने दमछाक व दुखापतीमुळे माघार घेतली . टॉमस बर्डीचने डेव्हिड फेररला ६ - ३ , ६ - ४ , ६ - ३ असे निष्प्रभ केले . सहाव्या मानांकित मिलोस राओनिकने स्पेनच्या अल्बटरे रामोस विनोलसवर ७ - ६ ( ७ - ३ ) , ६ - ४ , ७ - ५ अशी मात केली . बेथिनीला मोठी दुखापत ? अमेरिकन खेळाडू बेथिनी मॅटेक - सँड्सला गुरुवारी येथे सोरानाविरुद्धच्या सामन्यात गुडघ्याच्या गंभीर दुखापतीस सामोरे जावे लागले . नेमकी तिला कशी दुखापत झाली , याचे कारण स्पष्ट झाले नाही . सोरानाच्या सपोर्ट स्टाफमध्ये असलेल्या फिजिओने तिच्यावर तात्पुरते उपचार करण्याचा प्रयत्न केला , मात्र तिची दुखापत एवढी गंभीर होती की तिला स्ट्रेचरवरूनच येथून जवळच असलेल्या रुग्णालयात दाखल करण्यात आले . तिला खराब कोर्ट्समुळेच दुखापत झाली , अशी प्रतिक्रिया काही खेळाडूंनी व्यक्त केली . झील देसाईची सलामी भारताच्या झील देसाईने मुलींच्या एकेरीत दुसऱ्या फेरीकडे वाटचाल करताना जपानच्या नाहो सातोचा ६ - १ , ६ - १ असा पराभव केला . गुजरातच्या देसाईने दोन्ही सेट्समध्ये परतीच्या खणखणीत फटक्यांचा उपयोग करीत दोन वेळा सव्र्हिसब्रेक मिळवला . अँडी मरेकडून घरचा आहेर विम्बल्डन ही सर्वात प्रतिष्ठेची स्पर्धा मानली जात असली , तरी यंदा कोर्ट्सबाबत अनेक खेळांडूंकडून टीका केली जात आहे . इंग्लंडच्या अँडी मरेनेही कोर्ट्सबाबत नाराजी व्यक्त करीत संयोजकांना घरचा आहेर दिला आहे . तो म्हणाला , पूर्वी येथील सेंटर कोर्टवर खेळताना खूप शान वाटायची व आनंद मिळायचा . मात्र यंदा येथील कोर्ट्स अपेक्षेइतके अव्वल दर्जाचे दिसून येत नाही .


लोकेश राहुलच्या जिगरबाज ९५ धावांच्या खेळीनंतरही आयपीएलमध्ये मंगळवारी पंजाबला पराभवाचाच चेहरा पाहावा लागला . राजस्थान रॉयल्सने १५ धावांनी विजय मिळवून आपल्या आव्हानातील धुगधुगी कायम राखली . प्रथम फलंदाजी करताना चांगल्या सुरवातीनंतरही राजस्थानचा डाव ८ बाद १५८ असा मर्यादित राहिला . राजस्थानने ७ बाद १४३ धावा केल्या . संघ निवडीपासून चुका झालेल्या पंजाबला आव्हानाचा पाठलाग जमलाच नाही . ख्रिस गेल एकच चेंडू खेळू बाद झाल्यावर त्यांचे अन्य फलंदाज खेळपट्टीवर हजेरी लावूनच परतले . त्यामुळे आवश्यक धावगतीचे समीकरण जुळवताना लढवय्या लोकेश राहुल एकटा पडला . त्याने ७० चेंडूंत ११ चौकार , २ षटकारांसह नाबाद ९५ धावा केल्या . त्यापूर्वी , जोस बटलर एका बाजूने सतराव्या षटकापर्यंत टिकून राहिल्याने राजस्थानच्या डावाला स्थिरता मिळाली . आक्रमक सुरवातीमुळे राजस्थान मोठी मजल मारणार , अशीच अपेक्षा होती . मात्र , त्यांच्या मधल्या फळीतील फलंदाजांना मोठी खेळी करण्यात अपयश आले . मुजबीर रहमान आणि अँड्रयू टाय या दोघांनी राजस्थानच्या डावाला रोखले होते . पण , बटलरने टिच्चून फलंदाजी केल्याने राजस्थानला दीडशेची मजल शक्य झाली . बटलरने ५८ चेंडूंत ८२ धावांची खेळी केली . संक्षिप्त धावफलक राजस्थान २० षटकांत ८ बाद १५८ ( जोस बटलर ८२ - ५८ चेंडू , ९ चौकार , १ षटकार , संजू सॅमसन २२ , अँड्रयू टाय ४ - ३४ , मुजीब उर रहमान २ - २१ ) वि . वि . राजस्थान २० षटकांत ७ बाद १४३ ( लोकेश राहुल नाबाद ९५ - ७० चेंडू , ११ चौकार , २ षटकार , कृष्णप्पा गौतम २ - १२ )


जोहान्सबर्ग : चेंडू कुरतडल्याप्रकरणी मानहानी सहन करावी लागत असलेल्या ऑस्ट्रेलियाच्या क्रिकेट संघाला आज ( शुक्रवार ) आणखी एक धक्का बसला . वेगवान गोलंदाज मिचेल स्टार्कला दुखापतीमुळे दक्षिण आफ्रिकेविरुद्धच्या चौथ्या कसोटी सामन्यातून माघार घ्यावी लागली . या दुखापतीमुळे स्टार्क ' इंडियन प्रीमिअर लीग ' च्या ( आयपीएल ) यंदाच्या मोसमातही खेळू शकणार नाही . ऑस्ट्रेलियाचा कर्णधार टिम पेनी याने नाणेफेकीच्या वेळी ही माहिती दिली . ' या संपूर्ण दौऱ्यात स्टार्कला दुखापतींचा सामना करावा लागला होता . डाव्या पायाला फ्रॅक्चर झाल्यामुळे शेवटच्या कसोटीत त्याला विश्रांती द्यावी लागली ' , असे पेनीने सांगितले . या सामन्यानंतर स्टार्कवर ऑस्ट्रेलियामध्ये उपचार होणार आहेत . ' आयपीएल ' मध्ये स्टार्कला कोलकाता नाईट रायडर्सने तब्बल 9.4 कोटी रुपयांना करारबद्ध केले होते . यंदाच्या ' आयपीएल ' मधून बाहेर पडावा लागलेला स्टार्क हा ऑस्ट्रेलियाचा तिसरा महत्त्वाचा खेळाडू आहे . यापूर्वी स्टीव्ह स्मिथ आणि डेव्हिड वॉर्नरवर बंदी घालण्यात आली होती . ' आयपीएल ' मधून माघार घेण्याचे हे स्टार्कचे सलग तिसरे वर्ष आहे . गेल्या वर्षी त्याने स्वतःहून माघार घेतली होती ; तर 2016 मध्येही त्याला दुखापतीमुळे खेळता आले नव्हते . यापूर्वी तो विराट कोहलीच्या रॉयल चॅलेंजर्स बंगळूर संघाकडून खेळत होता .


आपल्या घोरण्याचा आपल्या सोबतच्या लोकांना खूप त्रास होतो हे आपल्याला माहित असते . मात्र त्यावर नेमके काय करावे हे आपल्याला काही केल्या समजत नाही . इतरांच्याही झोपेचे आपल्या घोरण्याने खोबरे होत असते . एकतर घोरण्याने झोप लागत नाही आणि एकदा लागली की या लोकांचे घोरणे पुन्हा सुरु होते . मग पुन्हा झोपमोड . असे सातत्याने झाल्याने शेवटी झोप होतच नाही . मग चिडचिड होत राहते आणि यावर काय करावे ते मात्र शेवटपर्यंत कळत नाही . मात्र हे घोरणे काही प्रमाणात कमी व्हावे काही खास टिप्स… एका अंगावर झोपा पाठीवर झोपल्यामुळे हनुवटीखालील चरबीयुक्त घटकांमुळे श्वास घेण्यास त्रास होतो आणि व्यक्ती घोरायला लागते . अशा लोकांनी एका अंगावर झोपावे . यामुळे घोरण्याचे प्रमाण काही प्रमाणात कमी होण्यास मदत होते . काही विशिष्ट उपकरणांचा वापर करणे घोरण्याच्या समस्येवर काही प्रमाणात संशोधन झालेले असून त्यावर उपयुक्त अशी उपकरणे बनविण्यात आली आहेत . ही उपकरणे वापरल्यास घोरण्याचा आवाज कमी होतो आणि कालांतराने या समस्येवर मात करता येते . आहारात बदल करणे आहारात मीठ , साखर यांचे प्रमाण कमी करणे , पौष्टीक पदार्थांचा आहारात समावेश करणे . फळे , भाज्या यांचे आहारातील प्रमाण समतोल ठेवणे गरजेचे आहे . एकावेळी कमी प्रमाणात पण जास्त वेळा खा . व्यायाम करणे आवश्यक घोरण्याची समस्या कमी करायची असल्यास नियमित व्यायाम करणे आवश्यक आहे . यामध्ये धावणे , पोहणे , सायकलिंग , अॅरोबिक्स , डान्स यांचा समावेश असावा . दारु आणि सिगारेट टाळा जर तुम्हाला दारु आणि सिगारेटचे व्यसन असेल तर घोरण्याची समस्या उद्भवू शकते . हे व्यसन एकदब बंद कऱणे काहींना अवघड जाऊ शकते . मात्र आपल्यामुळे कुटुंबातील इतरांना त्रास होऊ नये म्हणून ही व्यसने करणे हळूहळू कमी करा .


आपले आरोग्य उत्तम राखायचे असेल तर आपला आहार समतोल असावा लागतो . त्यासाठी आपल्या रोजच्या खाण्यामध्ये काही साध्या पण पौष्टिक गोष्टींचा समावेश असायलाच हवा . मोड आलेली कडधान्ये हा समतोल आहाराचा सर्वात सोपा , महत्वाचा , शाकाहारी आणि तरीही स्वस्त व सहज मिळणारा घटक आहे . कडधान्याच्या समावेशामुळे आरोग्याला अनेक फायदे होतात . पदार्थ कसे करता येतील… कडधान्ये एका भांड्यामध्ये रात्रभर पाण्यात भिजत ठेवाव्यात . दुसऱ्या दिवशी त्यातील पाणी काढून टाकावे आणि त्यावर सुती कापड लावून किंवा एका सुती कापडात ती बांधून कोवळ्या सूर्यप्रकाशात ठेवावीत . काही वेळाने त्यांना मोड येतात . कडधान्यांच्या वाळलेल्या या बियांमध्ये जेव्हा पाणी शिरते तेव्हा त्यांना नवजीवन प्राप्त होते . त्यांना फुटणाऱ्या अंकुरांमध्ये जणू आरोग्य संजीवनी जागृत होते . मोड आलेली या कडधान्याची दुसऱ्या दिवशी उसळ बनवून तर खाता येतात , पण आणखी तीन ते सात दिवस भिजत ठेवले तर फुटलेल्या अंकुरांची आणि पानांची भाजी करून खाल्ली तर ती त्याहूनही पौष्टिक ठरते . अन्नघटक – पचायला अत्यंत हलक्या असलेल्या कडधान्यामध्ये खालील घटक पुरेशा प्रमाणात असतात प्रथिने - ८० टक्के हिस्सा प्रथिनांचा समावेश असतो . पाचकरस - आपल्या आहारातील अन्नघटकांमध्ये असलेली जीवनसत्वे , खनिजे यांचा वापर शरीराच्या वाढीसाठी आणि रोजच्या हालचालीत खर्च होणारी शक्ती भरून काढण्यासाठी होतो . फायबर - आपल्या शरीरातील दूषित पदार्थ , टाकाऊ रसायने शौचावाटे बाहेर पडण्यासाठी फायबरची म्हणजेच तंतुमय पदार्थांची गरज असते . हे फायबर आपल्याला कडधान्यातून मिळतात . जीवनसत्वे - अ , ब , क , इ आणि के ही जीवनसत्वे मुबलक प्रमाणात मिळतात . लोह - नियमित कडधान्य खाल्ल्याने रक्ताची कमतरता दूर होते आणि अॅनिमिया होत नाही . दैनंदिन जीवनात उत्साह टिकून राहतो . थकवा येण्याचे प्रमाण कमी होते . फायटोन्यूट्रिअंट्स - हे वनस्पतीजन्य पौष्टिक पदार्थ रोग प्रतिकारशक्ती वाढवायला उपयुक्त असतात . त्यांच्यापासून अ जीवनसत्व तयार होते . यातील ओमेगा फॅटीअॅसिड , कॅरोटिन , बायोटीन महत्वाचे असतात . सल्फोराफेन - या वनस्पतीजन्य पदार्थामुळे कर्करोग टाळण्यास मदत होते . खनिजे - खनिजे आरोग्यासाठी अतिशय फायदेशीर असतात . फायदे १ . केसांची वाढ होते , ते गळण्याचे थांबतात आणि गळलेले केस नव्याने उगवण्यास सहाय्य होते . २ . खराब झालेल्या सूक्ष्म रक्तवाहिन्या नव्याने तयार होतात आणि रक्तपुरवठा वाढतो . केसांच्या मुळाशी असलेल्या रक्तपुरवठ्यात वाढ होऊन केस दाट होतात . ३ . डोळे आणि त्वचा निरोगी आणि चमकदार बनतात . ४ . हार्मोन्सचा समतोल उत्तम राहतो आणि अकाली येणारे शारीरिक वृद्धत्व नियंत्रित होऊन व्यक्ती तरुण दिसू लागते . ५ . त्वचेची शुष्कता कमी होते , डोक्यात कोंडा होण्याचे प्रमाण कमी होते . ६ . त्वचेला पडणाऱ्या सुरकुत्या ( रिंकल्स ) घटतात . ७ . युवक - युवतींना सतावणाऱ्या मुरुमांना प्रतिबंध होतो . ८ . गर्भवती स्त्रियांना त्यांच्या त्वचा , केस आणि डोळ्यांच्या आरोग्यासमवेत त्यांच्या पोटातील बाळाची वाढसुद्धा चांगली होत राहते . ९ . रक्तवाहिन्या उत्तम राहतात , उच्च रक्तदाब आणि हृदयविकार नियंत्रित राहतात . डॉ . अविनाश भोंडवे , फॅमिली फिजिशियन


अभिनेत्री सुष्मिता सेन पुन्हा एकदा तिच्या खासगी आयुष्यामुळे चर्चेत आली आहे . काही दिवसांपूर्वीच सुष्मिता आणि तिचा प्रियकर रितिक भसिन यांचे ब्रेकअप झाल्याचे वृत्त समोर आले होते . रितिक , सुष्मिताचा दहावा प्रियकर असल्याचेही म्हटले जात होते . त्याच्यासोबत ती गेल्या चार वर्षांपासून रिलेशनशिपमध्ये होती . पण , काही कारणास्तव प्रेमात तिला पुन्हा एकदा अपयशाचा सामना करावा लागला होता . झहीर खान आणि सागरिका घाटगे यांच्या लग्नाच्या रिसेप्शनमध्ये मात्र ब्रेकअपचा लवलेशही तिच्या चेहऱ्यावर पाहायला मिळाला नाही . ‘स्पॉटबॉयई’ने प्रसिद्ध केलेल्या वृत्तामुसार सुष्मिता त्या पार्टीत एकटीच आली नव्हती , तर तिला एका खास व्यक्तीची साथ लाभली होती . ती खास व्यक्ती म्हणजे रितिक भसिन . एकमेकांसोबतच असलेले सुष्मिता आणि रितिक पार्टीचा मनमुराद आनंद तर घेत होते . शिवाय ‘डान्स फ्लोअर’वरही त्यांनी धमाल केल्याचे अनेकांनी पाहिले . त्या पार्टीत येत्या काळात त्यांनीसुद्धा लग्न करावे असा सल्ला तेथे उपस्थित काही मित्रमंडळींनी दिल्याचेही म्हटले जात आहे . तेव्हा आता त्यांच्या नात्याविषयी नेमकी कोणती गोष्ट खरी हाच प्रश्न अनेकांच्या मनात घर करतोय . वाचा : पिसाळलेल्या कुत्र्यांना मारायलाच पाहिजेः शरद पोंक्षे सुष्मिताच्या इन्स्टाग्राम अकाऊंटवरुन तिने या रिसेप्शनमधील काही फोटो पोस्ट केले . पण , त्यात कुठेही रितिकची झलकही दिसली नाही . शिवाय त्या रिसेप्शनच्या वेळी रितिक माध्यमांच्या नजरेतही आला नाही . त्यामुळे आता त्यांच्याविषयीच्या बऱ्याच चर्चा रंगत आहेत . झहीर - सागरिकाच्या रिसेप्शनमध्ये सुष्मिता फारच सुंदर दिसत होती . कलाकारांची मांदियाळी असलेल्या त्या पार्टीत या माजी मिस युनिव्हर्सवरच अनेकांच्या नजरा खिळल्या होत्या . खुद्द क्रिकेटर श्रेयस अय्यरही तिच्या सौंदर्यावर भाळला असून , त्यानेही तिच्यासोबतचा एक फोटो इन्स्टाग्रामवर पोस्ट केला होता .


हरियानाकडून सर्वाधिक चढाईचे सात गुण घेणाऱ्या विकास खंडोलाने सामन्यातील अखेरच्या चढाईत सावध पवित्रा घेतला , त्यामुळे प्रो - कबड्डी लीगमधील हरियाना - गुजरात लढत २७ - २७ अशी बरोबरीत सुटली . या मोसमातील पहिला टप्पा संपण्यापूर्वीच पहिल्या बरोबरीची नोंद झाली . हरियानाने गुजरातचे प्रमुख बचावपटू फाझल अत्राचली आणि अबॉझार मेघानी यांना बचावातील गुणांपासून रोखले . त्यामुळे गुजरात आणि हरियानाची पकडीच्या गुणात ९ - ९ बरोबरी झाली . फाझल आणि अबॉझार यांच्या तीनच पकडी यशस्वी झाल्या . परवेश भैसवाल आणि सुनील कुमारचे प्रयत्न अपुरे पडले . गुजरातचा बदली आक्रमक महेंद्र राजपूत सर्वात यशस्वी ठरला . सुरेंद्र नाडाचे पकडीतील सात गुण आणि विकासचे चढाईतील सात गुण यांच्याबरोबरच बदली आक्रमक सुरजित सिंगने सहा गुण घेत हरियानाचे आव्हान कायम ठेवले होते ; पण त्यांचे प्रयत्न अखेर अपुरेच पडले . गुजरातने विश्रांतीस ११ - ८ अशी आघाडी घेतली होती ; पण ती राखण्यात ते अपयशी ठरले . प्रो - कबड्डीच्या पुनरागमनाच्या पहिल्याच लढतीत मनिंदरने केलेल्या जोरदार लढतीच्या जोरावर पाचव्या मोसमात बंगाल वॉरियर्सने घरच्या मैदानावर खेळणाऱ्या तेलगू टायटन्सला ३० - २४ असा धक्का दिला . पूर्वार्धात मनिंदर आणि जान कुन ली यांच्या खोलवर चढायांनी मिळविलेली आघाडी बंगालने नियोजनबद्ध खेळ करत उत्तरार्धातही कायम राखत विजय मिळविला . तेलगूकडून राहुलला आलेले अपयश त्यांच्या पराभवाचे कारण ठरले . विकास तोमरने चढाईत नऊ गुण मिळवताना ते पुसून काढण्याचा प्रयत्न केला . मनिंदर आणि जान कुन ली यांच्या चढाईत बंगालने मिळविलेले एकत्रित १९ गुणच निर्णायक ठरले . मनिंदरने ११ ; तर जानने ८ गुण नोंदवले .


पुणेरी पलटणला प्रथमच पराभवाचा धक्का बंगळुरू बुल्सविरुद्धच्या सलामीच्या सामन्यात एका गुणाने पत्करलेला पराभव बंगाल वॉरियर्सच्या भलताच जिव्हारी लागला होता . त्या अपयशातून धडा घेत बंगालने दबंग दिल्लीला ३१ - २३ असे अस्मान दाखवले आणि प्रो - कबड्डी लीगमध्ये विजयी सलामी नोंदवली . दिल्लीकडून फक्त एकटय़ा मेराज शेखने हिमतीने किल्ला लढवला . दुसऱ्या सामन्यात यजमान पुणेरी पलटणला प्रथमच पराभवाचा धक्का बसला . गतवर्षी संपूर्ण हंगामात एक विजय आणि एक सामना अनिर्णीत अशी खराब कामगिरी करणाऱ्या दिल्लीने नवा चमू आणि नवे प्रशिक्षक सांगर बांदेकर यांच्यासह सुरुवात अतिशय चांगली केली . मध्यंतराला दिल्लीकडे १४ - १३ अशी एका गुणाची आघाडीसुद्धा होती . बंगाल दहाव्या मिनिटालाच दिल्लीवर लोण चढवण्याच्या बेतात होते . परंतु मेराज शेखने दोन गुण घेत तो वाचवला . मग पहिल्या सत्राच्या उत्तरार्धात पुन्हा एकटा असताना नेत्रदीपक हनुमानउडी साकारत लोण वाचवला . दुसऱ्या सत्राच्या सुरुवातीला त्याने तिसऱ्यांदा संघाचा लोण वाचवला . मेराज संघासाठी डोकेदुखी ठरत आहे , हे लक्षात आल्यानंतर बंगालचे प्रशिक्षक प्रताप शेट्टी त्याला जेरबंद करण्याची चाल रचली . रवी दलालने मेराजला चढाईत बाद केल्यामुळे तो मैदानाबाहेर गेला आणि तिकडेच दिल्लीच्या हातून सामना निसटला . मग ३२व्या मिनिटाला दिल्लीवर पहिला लोण पडला आणि अखेरच्या मिनिटाला दुसरा लोण बंगालने लादला . दिल्लीच्या मेराजने चढाईचे ७ आणि पकडीचे २ असे ९ गुण मिळवले . बंगालकडून रवी दलालने चढायांचे ६ गुण मिळवले . दुसऱ्या लढतीत गतविजेत्या पाटणा पायरेट्सने पुण्याला दोन लोणसह ३० - २४ असे हरवून यंदाच्या हंगामाची विजयी सुरुवात केली . पाटण्याच्या विजयात प्रदीप नरवाल आणि सुरजित सिंग यांच्या चढायांचा सिंहाचा वाटा होता . आजचा सामना पुणेरी पलटण वि . दबंग दिल्ली सामन्याची वेळ : रात्री ८ वा . थेट प्रक्षेपण : स्टार स्पोर्ट्स


भारत आणि श्रीलंका यांच्यातील तिसरा आणि अखेरचा कसोटी सामना दिल्लीच्या फिरोजशहा कोटला मैदानावर खेळवण्यात येणार आहे . मागील दोन्ही सामन्यातील वर्चस्वातून भारताने श्रीलंकेपक्षा अधिक ताकदवान असल्याचे दाखवून दिले . श्रीलंकेविरुद्धची तिसरी आणि अखेरची कसोटी भारतीय संघासाठी दक्षिण आफ्रिका दौऱ्याची रंगीत तालीम असणार आहे . त्यामुळेच भारतीय संघ दिल्लीच्या फिरोजशहा कोटला मैदानात ग्रीन मॅटवर सराव करताना दिसला . सरावापूर्वी भारतीय संघाने ग्रीन मॅटची मागणी केली होती . कर्णधार विराट कोहली आणि प्रशिक्षक रवी शास्त्री यांनी दिल्लीची खेळपट्टी वेगवान गोलंदाजांना अनुकूल असावी , अशी मागणी केली आहे . त्यामुळे आगामी दक्षिण आफ्रिका दौऱ्यासाठी मदत होईल , असे त्यांनी म्हटले आहे . यापूर्वी कोहलीने नागपूरच्या खेळपट्टीवर नाराजी व्यक्त केली होती . त्यामुळे दिल्ली क्रिकेट असोसिएशन भारतीय कर्णधाराची मागणी पूर्ण करण्याच्या तयारीला लागले आहे . भारतीय संघाची मागणी पूर्ण करणार का ? हे श्रीलंकेविरुद्ध सामन्याच्या दिवशीच समजेल . मात्र तुर्तास भारतीय खेळाडू श्रीलंकेपेक्षा दक्षिण आफ्रिकेला अधिक मह्त्व देत असल्याचे सरावातून दिसून येते . कोटलाच्या मैदानात दोन वर्षांपूर्वी कसोटी खेळवण्यात आली होती . भारत आणि दक्षिण आफ्रिका यांच्यात रंगलेल्या सामन्यात भारताने दक्षिण आफ्रिकेला तब्बल ३३७ धावांनी पराभूत केले होते . हा सामना ३ डिसेंबर ते ७ डिसेंबर २०१५ मध्ये रंगला होता . त्यानंतर बरोबर दोन वर्षांनंतर भारतीय संघ श्रीलंकेविरुद्ध दोन हात करण्यासाठी मैदानात उतरणार आहे . दक्षिण आफ्रिका दौऱ्याच्या पार्श्वभूमीवर भारतासाठी हा सामना महत्त्वपूर्ण आहे . त्यामुळेच या सामन्यापूर्वी भारतीय संघ ग्रीन मॅटवर कसून सराव करताना दिसत आहे . भारताचा माजी कसोटीपटू व्ही . व्ही . एस . लक्ष्मण विदेशी दौऱ्यापूर्वी असाच ग्रीन मॅटवर सराव करायचा . त्याला याचा फायदाही झाल्याचे पाहायला मिळाले होते .


टायगर श्रॉफ आणि दिशा पटानी यांची मुख्य भूमिका असलेला ‘बागी २’ हा चित्रपट बॉक्स ऑफीसवर जोरदार कमाई करत आहे . पहिल्याच दिवशी कमाईचे रेकॉर्ड मोडणाऱ्या या चित्रपटाने तीन दिवसांत ७३ . १० कोटी रुपयांची कमाई केली आहे . पहिल्याच आठवड्यात रेकॉर्ड ब्रेक कमाई करणारा हा दुसरा चित्रपट ठरला आहे . रणवीर सिंग आणि दीपिका पदुकोणच्या ‘पद्मावत’ने पहिल्या आठवड्यात ११० कोटी रुपयांचा गल्ला जमवला होता . चित्रपट व्यापार विश्लेषक तरण आदर्शने यासंदर्भात माहिती दिली आहे . ‘बागी २’ ने शुक्रवारी भारतात २५ . १० कोटींची कमाई केली . बॉक्स ऑफिसवर पहिल्याच दिवशी एवढी कमाई करणारा हा या वर्षातला आतापर्यंतचा पहिलाच चित्रपट ठरला आहे . शनिवारी २० . ४० कोटी आणि रविवारी २७ . ६० कोटी रुपयांची कमाई करत या चित्रपटाने पहिल्या आठवड्यात एकूण ७३ . १० कोटींचा गल्ला जमवला आहे . वाचा : कतरिनाच्या बहिणीला सलमान म्हणणार ‘ओss ओss जाने जाना’ अहमद खान दिग्दर्शित या चित्रपटाची अॅडव्हान्स बुकींगसुद्धा मोठ्या प्रमाणावर झाली होती . त्यामुळे पहिल्या आठवड्यात चांगली कमाई करेल असा अंदाज व्यक्त करण्यात आला होता . हा अंदाज आता खरा ठरला आहे . २०१६ मध्ये प्रदर्शित झालेल्या ‘बागी’ या सिनेमाचा हा सिक्वल आहे . ‘बागी’मध्ये टायगर आणि श्रद्धा कपूर ही जोडी पाहायला मिळाली . पण ‘बागी २’ मध्ये बॉलिवूडची बहुचर्चित दिशा - टायगरची जोडी पाहायला मिळत आहे . एकीकडे या दोघांची केमिस्ट्री , टायगरचा अॅक्शन अवतार , भरपूर साहसदृश्ये या सर्व गोष्टींमुळे प्रेक्षकांमध्ये या सिनेमाबद्दल उत्सुकता पाहायला मिळत आहे . भारतात ३५०० , तर परदेशात ६२५ अशा एकूण ४१२५ स्क्रीनवर हा सिनेमा प्रदर्शित करण्यात आला आहे .


सध्या पाय दुखण्याची तक्रार सर्व वयोगटांमध्ये सर्रास होताना दिसते . काहीवेळा खूप धावपळ झाली म्हणून तर काहीवेळा बराच काळ उभे राहील्याने , चालल्याने पाय दुखतात . अनेकांचे काम दिवसभर खुर्चीत बसून असते . यामध्ये पाय लटकत राहील्यानेही पायात वेदना होऊ शकतात . तर काही जणांचे वजन जास्त असल्याने गुडघे आणि टाचा दुखतात . अशा या पायदुखीवर घरच्या घरी काही सोपे उपाय केल्यास या समस्येपासून सुटका होऊ शकते . पाहूयात काय आहेत हे उपाय… १ . कामावरुन घरी आल्यावर खुर्चीवर एक पाय ठेवावा . दुसरा पाय जमिनीवर सरळ ठेवावा . यानंतर कमरेतून खाली वाकत पायाच्या अंगठ्याला हात टेकवण्याचा प्रयत्न करावा . साधारण ५ ते १० सेकंदांपर्यंत हे करत राहावे . २ . काही वेळ काम केल्यानंतर आपण बसलेल्या जागीच पाय सरळ करुन स्ट्रेच करावेत यामुळे थकवा दूर होतो आणि काही वेळाकरता आराम मिळतो . ३ . पायांना नियमित मालीश केल्यानेही पायांचा थकवा कमी होतो . मालिश करताना तीळाच्या किंवा खोबरेल तेलाचा वापर केल्यास जास्त उपयुक्त ठरते . मालिश केल्याने रक्ताभिसरण चांगले होते आणि स्नायूंना आराम मिळतो . ४ . पायांना सूज आली असल्यास कोमट पाण्यात मीठ टाकून त्यात दहा मिनिटांसाठी पाय बुडवून ठेवावेत . यामुळे पायांची सूज आणि थकवा दोन्ही कमी होते . ५ . पाय दुखू नयेत यासाठी चांगल्या चपला किंवा बूट वापरावेत . हलक्या क्वालिटीचे बूट वापरल्यास पाय दुखतात . चप्पल कडक तसेच उंच असणार नाही याची काळजी घ्यावी . ६ . लठ्ठपणा हेही पाय दुखण्याचे आणखी एक कारण असते . त्यामुळे ज्यांचे पाय दिर्घकाळ दुखतात त्यांनी वजन कमी करण्यावर भर द्यावा . लठ्ठ व्यक्तींचे वजन त्यांच्या गुडघ्यांवर येते , त्यामुळे त्यांचे गुडघेही दुखतात . अशांनी वजन नियंत्रणात राहील याची काळजी घ्यावी .


अमेरिकी सिनेमामध्ये जे जातिवंत तऱ्हेवाईक चित्रकर्ते आहेत , त्यात धाडससातत्य राखण्यामध्ये वेस अॅण्डरसन हा दिग्दर्शक पटाईत आहे . म्हणजे समांतर जगात एखाद्या चित्रप्रकाराची चलती असताना हा दिग्दर्शक कालबाह्य़ गोष्टींना हात घालण्यास सज्ज होतो . त्यातून आपला खणखणीत सिनेमा बनवतो . त्याच्या चित्रपटांना साहित्याचे काहीसे अस्तर असते आणि सगळी पात्रे तिरकस वागणुकीतून साहित्यातील विनोदी पात्रांना मागे टाकणारी असतात . त्याच्या सिनेमातील व्यक्तिरेखांचे नातेसंबंध जटिल असतात आणि त्यामागच्या कारणांमधील विनोद धारदार असतो . हायस्कूलमधील शिक्षिकेच्या प्रेमात तिच्या मागे लागणाऱ्या उद्योगपतीला प्रतिद्वंदी ठरवणाऱ्या अष्टपैलू विद्यार्थ्यांचे प्रेमस्वयंवर मांडणारा ‘रशमोर’ , एका कुटुंबातील तऱ्हेवाईक व्यक्तींचे संमेलन मांडणारा ‘रॉयल टिननबम’ , महाकाय हॉटेलमध्ये काव्य - शास्त्र - विनोद साजरा करणारा ‘ग्रॅण्ड बुडापेस्ट हॉटेल’ या चित्रपटांना पाहणे किंवा चांगले कथन साहित्य अनुभवणे यात फरक तसा फार नाही . कारण घटनांतील आकर्षक कल्पना , व्यक्तिरेखांच्या स्मार्ट संवादाची उंची आणि अव्वल कलाकारांची भूमिकांना न्याय देण्याची तडफ यांमुळे अॅण्डरसनचा चित्रपट सर्वसामान्य चित्रपटांहून कैक हात दूर असतो . त्याच्या ‘द लाइफ अॅक्वाटिक विथ स्टीव्ह झिसू’ या चित्रपटावर जगप्रसिद्ध समुद्री कादंबरी ‘मोबी डीक’ची छाया आहे . मात्र समुद्रात जहाजावर घडणाऱ्या घटनांमधील विचित्ररस खास अॅण्डरसनकृत आहे . भारतामध्ये येऊन त्याने ‘दार्जिलिंग लिमिटेड’ नावाचे जे सिनेरत्न बनविले होते , ते स्लमडॉग मिलिऑनेरच्या लाटेत दुर्लक्षित राहिले . तरी मुनराईझ किंग्डम आणि ग्र्रॅण्ड बुडापेस्ट हॉटेल या आपल्या शैलीशी जराही फारकत न घेणारे सिनेमेज त्याने बनविले . या दिग्दर्शकाचा जगभरात असलेला मोठा चाहता वर्ग तो कोणते नवे सिनेधाडस करतो , याकडे चातक नजरेने वाट पाहत असतो . यंदा त्यांना ‘आयल ऑफ डॉग्ज’च्या निमित्ताने स्टॉप मोशन अॅनिमेशन सिनेमाचा जपानी भूमीवरचा प्रयोग पाहायला मिळणार आहे . ‘आयल ऑफ डॉग्ज’ हा सर्वार्थाने संपूर्ण अमेरिकी सिनेमा असला तरी तो पूर्णपणे घडतो भविष्यातील जपानमध्ये . हा चित्रपट बनविण्यातील धाडसांच्या बाबी अनेक आहेत . पहिली बाब जपानची ओळख ही मांजरप्रेमींचा देश म्हणून आहे . हारुकी मुराकामी ते कैक लेखकांच्या कथा - कादंबऱ्यांपासून ते किटानो - मिकेच्या सिनेमांमध्ये मांजर उपस्थित असते . अॅण्डरसनने भविष्यातील जपानमध्ये मेगासाकी नावाचे शहर तयार केले आहे , जिथले मर्जारप्रेम श्वानांच्या अस्तित्वावर गदा आणणारे असल्याचे मांडले आहे . जगातील सर्वोत्तम अॅनिमेटर्स असलेल्या देशात जाऊन स्टॉप मोशन अॅनिमेशन या काहीशा अवघड तंत्रात अॅण्डरसनने सिनेमा बनविला आहे . हे जपानी सिनेमांना आदरांजली देणारे असल्याचे उच्चरवात जाहीर केले तरी सोपे नाही . शेवटचे धाडस म्हणजे येथील व्यक्तिरेखा आणि श्वानांची संख्या अधिक असल्याने श्वानरेखा अॅण्डरसनच्या चित्रपटांतील तऱ्हेवाईक तत्त्वज्ञानाला आणखी पुढे नेण्याचे प्रयत्न करतात . म्हणजे इथल्या सर्व श्वानांना जपानमध्ये जन्म घेतला तरी जपानी भाषा कळत नाही . ती अस्खलित इंग्रजीमध्ये काव्य - शास्त्र - विनोद करत राहतात . इथली गोष्ट सरधोपट आहे . मेगासाकी शहरात भटक्या आणि घरक्या कुत्र्यांची पैदास मोठी झालेली असते . त्यातच ‘डॉग फ्लू’ नावाच्या भयंकर आजाराने शहरातील नागरिकांची विभागणी बहुसंख्य ‘श्वानविरोधी’ आणि अल्पसंख्य ‘श्वानप्रेमीं’मध्ये झालेली असते . भ्रष्ट - क्रूरोत्तम राजकारणी कोबायाशी श्वानांचा बंदोबस्त करण्यासाठी उपाय शोधतो . शहरातील सर्वच श्वानांना कचरा टाकण्यासाठी वापरण्यात येणाऱ्या बेटावर सोडून देण्याचा फतवा निघतो . आपल्या दत्तक पुतण्याचा संरक्षक कुत्रा तो तेथे पहिल्यांदा पोहोचवतो . त्या कचराबेटावर काहीच महिन्यांत आजारी , जर्जर आणि मालकाला पारखे झालेल्या श्वानांचे विश्व तयार होते . उपास किंवा कदान्न आणि माया यांची वानवा असलेल्या या कचराबेटावर पळविलेल्या विमानातून अटारी नावाचा एक बारा वर्षांचा मुलगा दाखल होतो . हा कोबायाशीचा दत्तक पुतण्याच असतो . कचराबेटावरून आपल्या कुत्र्याला शोधण्यासाठी आलेला असल्याने चर्चिल आणि चौकस श्वानांचा एक ताफा त्याला या शोधात मदत करण्यासाठी पुढे येतो . कोबायाशी इथे आपल्या श्वानविरोधी प्रचारामध्ये रंगलेला असतानाच श्वानप्रेमींचा गट कोबायाशीने कुत्र्यांबाबत केलेल्या अपप्रचाराचे भांडे फोडतात . कचराबेटावर श्वानसंहार करण्याच्या त्याच्या योजनेला हाणून पाडण्यासाठी सज्ज होतात . श्वानतिरस्कार आणि प्रेमाच्या आज गहिऱ्या झालेल्या मात्र आदिमकालापासून असलेल्या संघर्षांला अॅण्डरसनने अॅनिमेशनद्वारे रेखाटले आहे . ते करताना लोकशाहीचा पुरस्कार करणारे श्वान आणि हुकूमशाहीचा अंगीकार करणारा मानव दाखवून गंमत उडवून दिली आहे . बिल मरे , ब्रायन क्रॅन्स्टन , फ्रान्सिस मॅकडरमॉण्ड , एडवर्ड नॉर्टन , स्कारलेट जोहान्सन या हॉलीवूडच्या मुख्य प्रवाहातील दिग्गजांसोबत कित्येक मान्यवरांचा यातील व्यक्तिरेखांना आवाज आहे . वितरकांना उशिरा का होईना , पण आलेल्या शहाणपणामुळे आपल्याकडे ‘आयल ऑफ डॉग्ज’ लवकरच प्रदर्शित होणार असल्याचे वृत्त आहे . ब्लॉकबस्टर अॅनिमेशनच्या धारणेतून त्याचा आस्वाद घेता येणार नाही . मात्र अॅण्डरसनच्या सिनेतत्त्वज्ञानाची आधी ओळख करून घेतल्यास या श्वानीमेशनमधून मिळणाऱ्या आनंदाची मात्रा अधिक असेल .


‘चुप चुप खडे हो जरूर कोई बात हैं’ हे जुन्या काळी प्रचंड गाजलेले गाणे असलेला ‘बडी बहन’ हा १९४९ मधला चित्रपट राष्ट्रीय चित्रपट संग्रहालयाच्या संग्रहात समाविष्ट झाला आहे . पुण्यातील जुने चित्रपट वितरक बाबूराव पै यांच्या स्नुषा राधिका पै यांनी या चित्रपटाची एक ‘निगेटिव्ह’ प्रत ‘एनएफएआय’चे संचालक प्रकाश मगदूम यांच्याकडे सुपूर्द केली . बाबूराव पै यांनी प्रथम कराचीमध्ये चित्रपट वितरणासाठी कार्यालय सुरू केले होते . नंतर ते सरस्वती सिनेटोन आणि प्रभात फिल्म कंपनीमध्ये भागीदार होते . पुढे त्यांनी ‘फेमस पिक्चर्स’ या नावाने स्वतःची निर्मिती संस्था सुरू केली . ‘बडी बहन’ ही या संस्थेची पहिली निर्मिती आहे , अशी माहिती ‘एनएफएआय’तर्फे देण्यात आली . डी . डी . कश्यप यांनी या चित्रपटाची निर्मिती व दिग्दर्शन केले होते . अभिनेत्री सुरैय्या आणि गीता बाली या चित्रपटात बहिणींच्या भूमिकेत आहेत . त्यांच्यासह रेहमान , उल्हास , प्राण आणि बेबी तबस्सुम यांच्याही चित्रपटात भूमिका होत्या . हुस्नलाल - भगतराम यांनी या चित्रपटास दिलेले संगीत विशेष लोकप्रिय झाले होते . राजिंदर कृष्णा आणि कमार जलालाबादी यांनी गीतांचे बोल लिहिले होते . ‘चुप चुप’ हे प्रसिद्ध गाणे ज्येष्ठ गायिका लता मंगेशकर यांनी गायले आहे .


मराठी कलाविश्वामध्ये मालिका , चित्रपट आणि विविध नाटकांतून प्रेक्षकांची मनं जिंकणारी अभिनेत्री स्पृहा जोशी आता दाक्षिणात्य चित्रपटसृष्टीत झळकणार असल्याचे म्हटले जात होते . पण , ती कोणत्याही दाक्षिणात्य चित्रपटात झळकणार नसून ‘चार्ली’ या मल्याळम चित्रपटाचा रिमेक असणाऱ्या ‘देवा’ या चित्रपटात दिसणार आहे . स्पृहाने यासांदर्भात एक ट्विटही केले होते . पण , त्यानंतर तिने हे ट्विट डिलीट केले . स्पृहा नेहमी तिच्या आगामी चित्रपट आणि प्रोजेक्ट्स विषयी सोशल मीडियावरुन चाहत्यांना माहिती देत असते . त्यामुळेच चाहत्यांसोबत तिचे अनोखे नाते तयार झाले आहे असे म्हणायला हरकत नाही . नेहमीप्रमाणे स्पृहाने चाहत्यांना आगामी चित्रपटाविषयी माहिती देण्यासाठी एक ट्विट केले होते . पण , चित्रपटासंबंधीची कोणतीही माहिती इतक्यात उघड करण्याची परवानगी नसल्यामुळेच तिने हे ट्विट डिलीट केल्याचे कळते . दरम्यान , दाक्षिणात्य चित्रपटाच्या या रिमेकमध्ये अभिनेता अंकुश चौधरी आणि अभिनेत्री तेजश्री प्रधानही झळकणार असल्याचे म्हटले जात आहे . मराठी कलाविश्वातील प्रसिद्ध कलाकारांची स्टारकास्ट असणाऱ्या या चित्रपटाबद्दलची उत्सुकता सध्या पाहायला मिळत आहे . तसं पाहायला गेलं तर दाक्षिणात्य चित्रपटांचा रिमेक होण्याची ही काही पहिलीच वेळ नाहीये . याआधीही बऱ्याच दाक्षिणात्य चित्रपटांच्या रिमेकने प्रेक्षकांची मनं जिंकत बॉक्स ऑफिसवरही चांगलीच कमाई केली . त्यामुळे स्पृहाचा आगामी चित्रपटही त्याच प्रकारचे यश संपादन करणार का हे पाहणे औत्सुक्याचे ठरणार आहे . दरम्यान , स्पृहाने अभिनेत्री , गीतकार म्हणून चांगलेच नाव कमावले . ‘अग्निहोत्र’ , ‘एका लग्नाची दुसरी गोष्ट’ , ‘एका लग्नाची तिसरी गोष्ट’ , ‘उंच माझा झोका’ यांसारख्या मालिकांमध्ये ती झळकली होती . विविध मालिका , चित्रपट आणि नाटकांच्या माध्यमातून स्पृहाने स्वतःचा वेगळा प्रेक्षकवर्ग बनवला . तसेच ‘मोरया’ , ‘अ पेइंग घोस्ट’ , ‘लॉस्ट अॅण्ड फाउंड’ या गाजलेल्या चित्रपटांमध्येही तिची लक्षवेधी भूमिका होती .


विराट कोहलीच्या अनुपस्थितीत अफगाणिस्तानविरुद्ध होणाऱ्या एकमेव कसोटी सामन्यात , भारतीय संघाचं नेतृत्व अजिंक्य रहाणेकडे जाण्याची शक्यता आहे . आयपीएल आटोपल्यानंतर भारतीय संघाचा कर्णधार विराट कोहली , सरे या क्लबकडून काउंटी क्रिकेट खेळण्यासाठी इंग्लंडला रवाना होणार आहे . याच कालावधीत अफगाणिस्तानचा संघ भारतात आपला पहिला कसोटी सामना खेळण्यासाठी येणार आहे . ८ मे ला बंगळुरुत निवड समितीची बैठक पार पडली जाणार आहे . टाइम्स ऑफ इंडिया या वृत्तपत्राने दिलेल्या माहितीनुसार , विराटच्या अनुपस्थितीत अजिंक्य रहाणे भारतीय संघाचं नेतृत्व करण्याची शक्यता आहे . याव्यतिरीक्त सध्या यॉर्कशायर संघाकडून काउंटी क्रिकेट खेळत असलेला चेतेश्वर पुजाराही या एकमेव कसोटी सामन्यासाठी भारतात परतणार आहे . याचसोबत रोहित शर्मा , शिखर धवन आणि हार्दिक पांड्या या खेळाडूंनाही संघात जागा मिळण्याची शक्यता वर्तवण्यात आलेली आहे . १४ जूनपासून भारत विरुद्ध अफगाणिस्तान यांच्यात एकमेव कसोटी सामना खेळवला जाणार आहे . ८ मे रोजी पार पडणाऱ्या बैठकीत एकमेव कसोटी सामन्यासह इंग्लंड दौऱ्यातल्या मर्यादीत षटकांच्या सामन्यांसाठीही भारतीय संघाची निवड करणार आहे . अफगाणिस्तानविरुद्ध एकमेव कसोटी सामना पार पडल्यानंतर भारतीय संघ इंग्लंड दौऱ्यावर जाणार आहे . ३ जुलैपासून भारत विरुद्ध इंग्लंड यांच्यात ३ टी - २० सामन्यांची मालिका खेळवण्यात येणार आहे . याचसोबत ३ वन - डे सामन्यांच्या मालिकेला १२ जुलैपासून सुरुवात होणार आहे . याव्यतिरीक्त २७ आणि २९ जून रोजी भारतीय संघ आयर्लंडविरुद्ध टी - २० सामने खेळणार आहे . भारतीय संघासोबत निवड समिती , इंग्लंड दौऱ्यात तिरंगी मालिकेसाठी भारत अ संघाचीही निवड करणार आहे . आयपीएलध्ये सर्वोत्तम कामगिरी करणाऱ्या खेळाडूंना भारत अ संघात जागा मिळण्याची शक्यता आहे .


कपिल शर्मा नेहमीच आपल्या शोमुळे आणि बॉलिवूड अभिनेत्रींसोबत करत असलेल्या फ्लर्टमुळे सतत चर्चेत असतो . मग ती अनुष्का शर्मा असो किंवा शिल्पा शेट्टी तो कोणत्याही अभिनेत्रीसोबत फ्लर्ट करायला मागे राहत नाही . द कपिल शर्मा शोमध्ये तर त्याने जॅकलिन फर्नांडिससोबत लग्नही केले होते . पण त्याचं प्रेम नेहमीच दीपिका पदुकोण होती हे त्याने मान्य केले आहे . कपिलने त्याच्या शोमध्ये अनेकदा दीपिकावरचे क्रश बोलून दाखवले आहे . पण आता त्याने त्याच्या आयुष्यातल्या त्या खास मुलीचा फोटो फेसबुकवर शेअर केला आहे . गिन्नी छत्राथ असे त्या मुलीचे नाव आहे . सुत्रांनी दिलेल्या माहितीनुसार , कपिलने गिन्नीसोबत साखरपुडा केला असून तो लवकरच विवाह बंधनात अडकणार आहे . कपिलने शनिवारी , १८ मार्चला गिन्नीसोबतचा एक फोटो शेअर केला . या फोटोला कॅप्शन देताना कपिलने लिहिले की , माझं हिच्यावर दीपिकापेक्षा जास्त प्रेम आहे . ऑनस्क्रीन कपिलने कितीही थट्टामस्करी केली तरी या फोटोवरुन हे सिद्ध होते की त्याच्या आयुष्यात त्या एका मुलीची एन्ट्री झाली आहे . दोघंही एकमेकांसोबत फार खूश आहेत . कपिलने शेअर केलेला हा फोटो सध्या सोशल मीडियावर चांगलाच गाजतो आहे . त्याच्या या फेसबुक पोस्टला हजारोंमध्ये लाइक्स आले आहेत . कपिलचे चाहते किती आहेत हे तर त्याच्या फेसबुकवर असलेल्या फॉलोअर्सकडे पाहून आणि द कपिल शर्मा शोची असलेली लोकप्रियता पाहून कळतेच . कपिलच्या शोमध्ये येणारे प्रेक्षक हे अनेकदा परदेशातून येतात . कपिलही त्याच्या चाहत्यांसोबत अगदी प्रेमाने बोलतो . कारण आज मी काही आहे ते चाहत्यांमुळेच आहे असे कपिललचे ठाम मत आहे . कलर्स वाहिनीवरचा त्याचा शो बंद झाल्यावर त्याला धक्का बसला होता . पण सोनी चॅनलवर नवीन शो घेऊन त्याने नव्याने सुरुवात केली .


बाप्पांचा लाडका नैवेद्य म्हणजे मोदक . मागच्या काही काळापासून हाच मोदक विविध रंगांत , आगळ्यावेगळ्या स्टफिंगसह बाजारात मिळतात . हेच मोदक एकाच ठिकाणी उपलब्ध व्हावेत यासाठी ठाण्यातील मिठाईवाल्यांच्या पुढाकाराने महोत्सवाचे आयोजन करण्यात आले आहे . राज्यातील वेगवेगळ्या ठिकाणी मिळणाऱ्या मिसळ एकाच ठिकाणी मिळाव्यात यासाठी आयोजित करण्यात आलेल्या मिसळ महोत्सवानंतर आता हा मोदक महोत्सव ठाणे आणि परिसरातील नागरिकांसाठी एक उत्तम संधी असणार आहे . हा महोत्सव सप्टेंबर महिन्याच्या ८ आणि ९ तारखेला आयोजित करण्यात आला असल्याचे सांगण्यात आले आहे . याठिकाणी काजू पेस्टचे , बदामाचे , पंचखाद्याचे अशा असंख्य प्रकारांचे मोदक एकाच छत्राखाली चाखण्याची संधी गणेशभक्तांना आणि खवय्यांना मिळणार आहे . गणपती बाप्पाचा आवडता पदार्थ याबरोबरच महाराष्ट्रातील एक खास स्वीट डिश म्हणूनही मोदकाची ओळख आहे . मागच्या काही वर्षात मोदकाचा व्यवसाय झपाट्याने विकसित झाला . अशाच वेगवेगळ्या प्रकारच्या मोदकांचे दर्शन या महोत्सवात एकाच ठिकाणी होणार आहे . भारतीय पारंपारिक मिठाई बनवणारे ७५ हून अधिक उत्पादक - विक्रेते यानिमित्ताने पहिल्यांदाच एकत्र येणार आहेत . ठाणे पश्चिमेकडील तीनहात नाका येथील ‘ठाणे क्लब’मध्ये हा दोन दिवसांचा महोत्सव संपन्न होणार आहे . पाश्चिमात्य खाद्यसंस्कृतीचा आपल्यावर असणाऱ्या प्रभावामुळे आपले पारंपरिक पदार्थ काही प्रमाणात मागे पडतात . चॉकलेट , केक यांसारख्या पदार्थांना आपण प्राधान्य देत असल्याने आपल्या देशात जन्मलेल्या मिठाईच्या पदार्थांचीच आज उपेक्षा व्हायला लागली आहे . आपल्या समृद्ध गोडधोड परंपरेचा वारसा आजच्या पिढीलाही कळावा” , यासाठीच मोदक महोत्सवाचे आयोजन केले आहे , अशी माहिती मोदक महोत्सवाचे आयोजक ‘मीठा इंडिया’चे निमंत्रक कॅप्टन कमल चढ्ढा यांनी दिली . मोदक महोत्सवात महाराष्ट्रातील अनेक मिठाई उत्पादक - व्यापारी आपापले वैशिष्ट्यपूर्ण मोदक खवय्यांसाठी सादर करणार असल्याचेही त्यांनी सांगितले . “महाराष्ट्राची खाद्यसंस्कृती वैविध्यपूर्ण आहे , ती जपणं आपल्या सर्वांचं कर्तव्य आहे . मोदक हे या राज्याच्या खाद्यसंस्कृतीचं प्रतीक आहे . त्यामुळे मोदक महोत्सव म्हणजे गणरायाप्रमाणे इथल्या खाद्यसंस्कृतीलाही केलेलं वंदनच आहे . ” असे मत ‘कांतीलाल दामोदर मिठाईवाला’चे संस्थापक - संचालक मनोज कांतीलाल सोनी यांनी व्यक्त केले . चॉकलेट खाद्यपदार्थांसाठी भारत ही सर्वाधिक वेगाने विस्तारणारी बाजारपेठ आहे . पाश्चात्य गोडपदार्थांना जमेल तितका आळा घालून भारतीय मिठायांना उत्तेजन देण्यासाठी तसेच या क्षेत्रातील रोजगाराच्या संधी वाढविण्यासाठी ‘मोदक महोत्सव’ महत्वाची भूमिका बजावेल , असं मतही कॅप्टन चड्ढा म्हणाले .


नोटाबंदीच्या निर्णयानंतर रोकडविरहित व्यवहारांसाठी ग्राहकांची Paytm ला मोठ्या प्रमाणात पसंती मिळली . अल्पावधीतच हे अॅप वापरणाऱ्यांच्या संख्येत लक्षणीय वाढ झाली , त्यामुळे नोटाबंदीच्या काळात सर्वात मोठा फायदा पेटीएमला झाला होता . रोकडविरहित व्यवहारांसाठी प्रसिद्ध असलेल्या या अॅपने आता युजर्ससाठी नवं फीचर आणलं आहे . या फीचरमुळे पेटीएम वापरणाऱ्या युजर्सना चॅटिंगदेखील करता येणार आहे . काही दिवसांपूर्वी व्हॉट्सअॅप हे मेसेजिंग अॅप रोकडविरहित व्यवहारांसाठी फीचर आणणार अशी चर्चा होती . नव्या उद्योजकांना व्यासपीठ उपलब्ध व्हावं यासाठी व्हॉट्सअॅप अशाप्रकारचं फीचर आणणार होतं ही चर्चा सुरू असतानाच पेटीएमनं आपलं चॅटिंग फीचर अपडेट करून व्हॉट्सअॅपला दणका दिला . ‘इनबॉक्स’ असं या फीचरचं नाव असून सध्या अॅंड्राईडवर ते उपलब्ध आहे . ओप्पोचा हा सेल्फी एक्स्पर्ट फोन पाहिलात का ? यामुळे व्यवहार करताना युजर्स एकमेकांशी चाट करू शकतात . फोटो , व्हिडिओदेखील पाठवू शकतात . हे फीचर पूर्णपणे सुरक्षित असून , युजर्समध्ये व्यवहारांसंदर्भात काही बोलणं झालं तर ते गोपनीय राहिलं अशी माहिती पेटीएमचे वरिष्ठ उपाध्यक्ष दीपक अबॉट यांनी दिली . पेटीएमवरून व्यवहार करताना समोरच्या व्यक्तींशी संवाद साधताना नेहमी युजर्सला इतर मेसेजिंग अॅपचा वापर करावा लागायचा , त्यामुळे ‘इनबॉक्स’ फीचरमुळे ग्राहकांची ती अडचणदेखील दूर झाली आहे असंही अबॉट म्हणाले . पेटीएम अधिकाऱ्यांच्या आकडेवारीनुसार या अॅपचे २७ कोटींहून अधिक युजर्स आहेत , या फीचरच्या येण्यामुळे व्हॉट्स अॅपवर त्याचा परिणाम होऊ शकतो , अशी शक्यताही वर्तवली जात आहे . ‘डिलिट फॉर एव्हरिवन’ फीचर वापराताय ? मग हे वाचा


बॉलिवूडचे शहेनशहा अमिताभ बच्चन सोशल मीडियावर नेहमीच सक्रीय असतात . आपली मतं आणि विचार ते सतत सोशल मीडियामार्फत त्यांच्या चाहत्यांपर्यंत पोहोचवत असतात . नुकतेच त्यांनी ज्येष्ठ अभिनेत्री सुलोचना दीदींसाठी एक विशेष पोस्ट लिहिली आहे . सुलोचना दीदींनी अनेक सिनेमांमध्ये अमिताभ यांच्या आईची भूमिका साकारली . दीदींनी अमिताभ यांना त्यांच्या ७५ व्या वाढदिवसानिमित्त एक पत्र लिहिले होते . अमिताभ यांनी हेच पत्र आता फेसबुकवर शेअर केले आहे . या पत्रासोबच त्यांनी दीदींसोबतचे आणखी दोन फोटो शेअर केले आहेत . काल रात्री बच्चन यांनी हे फोटो फेसबुकवर शेअर केल आणि अवघ्या काही तासांत या फोटोंना लाखो लाईक्स आणि शेअरही मिळाले . फेसबुक पोस्टमध्ये बिग बी म्हणाले की , ‘सुलोचना यांनी अनेक सिनेमांमध्ये माझ्या आईची व्यक्तिरेखा साकारली आहे . त्यांचे प्रेम आणि आशीर्वाद नेहमीच माझ्या पाठीशी होते . पण माझ्या ७५ व्या वाढदिवसानिमित्त त्यांनी माझ्यासाठी जे पत्र लिहिले ते माझ्यासाठी लाख मोलाचे आहे . त्यांचे शब्द माझ्यासाठी सर्वात मोठा आशीर्वाद आहे . त्यांनी लिहिलेल्या या पत्राला अनेक महिने उलटून गेले पण तुमच्यासमोर हे पत्र शेअर करण्यावाचून मी स्वतःला रोखू शकलो नाही . त्यांचे स्वलिखीत पत्र मी तुमच्यासमोर सादर करत आहे . ’ सुलोचना दीदींनी अमिताभ यांना वाढदिवसाच्या शुभेच्छा देत त्या पत्रात लिहिले की , ‘७५ व्या वाढदिवसाच्या तुम्हाला खूप साऱ्या शुभेच्छा . मराठीमध्ये या वर्षाला ‘अमृतमहोत्सवी’ वर्ष असे म्हटले जाते . माझी देवाकडे हीच प्रार्थना राहील की येणाऱ्या प्रत्येक वर्षात तुमच्यावर अमृतधारांचा वर्षाव होत राहो . तुम्हाला उत्तम आरोग्य लाभो आणि तुम्ही दीर्घायुषी होवो . ‘रेश्मा और शेरावाला’मधील ‘छोटू’ आजही मला आठवतो . आज त्याच छोटूचा ‘अमिताभ बच्चन’ झालेला पाहते तेव्हा देवाच्या चमत्कारावर पुन्हा एकदा विश्वास बसतो . तुम्ही नेहमी त्याच उंचीवर राहा . तुम्ही तुमच्या परिवारासोबत या दिवसाचा आनंद साजरा करत असाल याचा मला आनंद आहे . तुमची शुभचिंतक सुलोचना . ’


बॉलिवूड आणि चाहत्यांना ज्या विवाहाची प्रतीक्षा लागून आहे असा दीपिका आणि रणवीर सिंगचा विवाहसोहळा आज संपन्न होणार आहे . इटलीतील लेक कोमो इथल्या नयनरम्य व्हिलामध्ये हा सोहळा पार पडणार आहे . गेल्या दोन दिवसांपासून लग्नातल्या इतर विधींना सुरूवात झाली असून लग्नाच्या आदल्या दिवशी कोंकणी पद्धीतनं दोघांचा साखरपुडा पार पडला . दीपिका आणि रणवीर हे दोघंही कोंकणी आणि सिंधी पद्धतनीनं विवाह करणार आहे . लग्नाच्या आदल्या दिवशी फुल मुड्डीचा विधी पार पडला . पारंपरिक कोंकणी पद्धतीनुसार वधुचे पिता वराचं आणि त्याच्या कुटुंबीयांच श्रीफळ देऊन स्वागत करतात . त्यानंतर वधु वर एकमेकांना अंगठी घालतात . साखरपुडा पार पडल्यानंतर लेक कोमो परिसरातच संगीत सोहळाही पार पडला . गायिका हर्षदीप कौरने या संगीत सोहळ्याला चार चाँद लावले होते . यावेळी दिलबरो , मनमर्जियां यांसारखी बॉलिवूड सुपरहिट गाणी तिनं गायली . दीपिका आणि रणवीरच्या कुटुंबातले मोजकेच लोक इटलीतल्या विवाहसोहळ्यासाठी उपस्थित राहणार आहे . या सोहळ्यातील कोणतेही फोटो सोशल मीडियावर अपलोड न करण्याची अट रणवीर आणि दीपिकानं ठेवली असल्याचं समजत आहे . १४ आणि १५ नोव्हेंबरला पार पडणाऱ्या या सोहळ्यासाठी शाहरुख , फराह खान संजय लीला भंन्साळीसह केवळ चाळीसच लोक उपस्थित राहणार असल्याचं समजत आहे .


ज्येष्ठ अभिनेते विजय चव्हाण यांच्या निधनानंतर अनेकांनीच त्यांना श्रद्धांजली देत आपले लाडके विजूमामा गल्याचं म्हणज शोक व्यक केला . कलाविश्वाती बऱ्याच मंडळींनीही विजूमामांच्या जाण्याचं दुःख व्यक्त केलं . अशा या दुःखाच्या प्रसंगी दिग्दर्शक सचिन कुंडलकर यांची पोस्ट मात्र एका वादळाच्या रुपात येऊन ठाकली . विजय चव्हाण आजारी असताना कोणी त्यांची भेट घेण्यासाठी गेलं होतं का , असं म्हणत त्यांनी या कलाकार मंडळींना खोचक सवाल केला . वुजय चव्हण यांचा उल्लेख ‘मामा’ म्हणून करत त्यांच्याशी नातं जोडू पाहणारे त्यांच्या आजारपणात कुठे होते , असं विचारणाऱ्या सचिन कुंडलकर यांच्या या प्रश्नाच उत्तर आता कलाकारांनी त्यांच्याच शैलीीत देण्यास सुरुवात केली आहे . अभिनेता जितेंद्र जोशीने कुंडलकर यांची पोस्ट शेअर करत , त्याला उत्तर देत लिहिलं आहे , “सचिन कुंडलकर , क़ाय कमाल लिहिता हो तुम्ही पण गंमत अशी की बोले तैसा चाले त्याची वंदावी पाऊले असे म्हणतात परंतु ती संधी तुम्ही आम्हाला देउच्च शकत नाही कारण विजय चव्हाण यांना आम्ही ‘मामा’ म्हटलेलं तुम्हाला चालत नाही परंतु सुमित्रा भावेंना तुम्ही एकेरी नावाने हाक न मारता ‘मावशी’ म्हणता आणि महेश एलकुंचवारांचा उल्लेख महेश’दा’ असा करता . बरं कसंय ना कि हे आम्हाला लहानपणापासून शिकवलंय आमच्या घरच्यांनी ज्याला आम्ही संस्कार असं म्हणतो त्यानुसार आमच्या घरी कामाला येणाऱ्या बाईला सुद्धा मावशी आणि रिक्शा टॅक्सी वाल्या वयस्कर गृहस्थाला अत्यंत सहजतेने काका / मामा म्हणतो आणि हे कुणीतरी बळजबरी केली म्हणून नव्हे तर तसा भाव आमच्या मनात प्रकट होतो आपोआप . तुम्ही अभ्यासू आणि होऊ घेतलेले विचारवंत आहात म्हणून आणखी खोलात जाऊन् याचा विचार केल्यास असे लक्षात येते की ‘बाप राखुमादेवीवरु’ असं म्हणणाऱ्या ज्ञानोबारायांना आम्ही ‘माऊली’ म्हणतो . साधी मुक्ताबाई परंतु आमच्या तोडून् ‘मुक्ताई’ म्हणत त्या भावंडांच्या आणखी जवळ जाण्याचा प्रयत्न करतो . तर अशी परंपरा आणि संस्कार लाभलेले आम्ही ‘भारतीय’ तुमच्या त्या फ्रांस आणि इटली मधे जाऊन सुद्धा तिथल्या एखाद्या गोऱ्याला uncle / aunty असेच संबोधतो कारण ते आम्हाला आपसुक येतं आणि आम्हाला त्याची लाज वाटत नाही . ” आपल्याला मिळालेले संस्कार , रंगभूमीवर निःस्वार्थपणे काम करणारे विजूमामा यांच्याशी असलेलं नातं , त्यांचं अमूल्य योगदान या सर्व गोष्टींकडे जितेंद्रने लक्ष वेधलं . माझी मुलगी स्पृहा , सई , पर्ण यांना आपली मुलगी आतापासूनच आत्या / मावशी म्हणून हाक मारते असं म्हणत ही बाब संस्कारांची आहे , हा मुद्दा जितेंद्रन निकषाने अधोरेखित केला . या पोस्टच्या शेवटी त्याने सचिन यांना आपण काल ( शुक्रवारीच ) उत्तर देणार असतो , असंही स्पष्ट केलं . मुख्य म्हणजे या पोस्टच्या शेवटी जितेंद्रचे शब्द तीक्ष्ण झाले असून , त्यातून कुंडलकरांवर थेट निशाणा साधला गेल्याचं कळत आहे . वाचा : सचिन कुंडलकर , आरोप करायच्या आधी वस्तुस्थिती तर बघा ; आदेश बांदेकरांचा सल्ला दरम्यान , जितेंद्रपूर्वी अभिनेते आदेश बांदेकर यांनीही सचिन कुंडलकर यांच्या या पोस्टवर आपली प्रतिक्रिया दिली होती . गेल्या अनेक वर्षांपासून मराठी चित्रपटसृष्टी गाजवणारे ज्येष्ठ अभिनेते विजय चव्हाण यांचे शुक्रवारी पहाटे निधन झाले . विजय चव्हाण हे गेल्या काही दिवसांपासून आजारी होते . “चव्हाण यांच्या आजाराची बातमी उद्धव ठाकरेंना समजली . तसंच त्यांना श्वसनाचा विकार असल्याचंही त्यांना कळलं . त्यानंतर त्यांनी मला आवश्यक ती मदत तातडीनं करण्यास सांगितलं . त्यांना मुलुंड येथील फोर्टिस रुग्णालयात दाखल करण्यापूर्वी मी त्यांची भेट घेतली . त्यांच्या तब्येतीची विचारपूस केली . तसंच त्यांना श्वसनाचा आजार असल्यानं आवश्यक असलेलं अडीच लाख रुपयांचं ऑक्सिजन काँन्सस्ट्रेशन मशिनदेखील घेऊन दिलं” , असं ते लोकसत्ता ऑनलाईनला दिलेल्या माहितीत म्हणाले होते . तेव्हा आता या सर्व प्रकरणावर सचिन कुंडलकर काही उत्तर देणार का , हे पाहणं महत्त्वाचं ठरणार आहे .


सालाबादप्रमाणे याही वर्षी लाखो भक्तांनी गणरायाचे अगदी जल्लोषात स्वागत केले . या दिवसांमध्ये प्रत्येक भाविक बाप्पाची मनोभावे पूजा करतो . या भक्तांमध्ये बॉलिवूड कलाकार तरी कसे मागे राहतील . अनेक बॉलिवूड कलाकारांनी त्यांच्या बाप्पांसोबतचे काही फोटो सोशल मीडियावर शेअर केले आहेत . सलमान खान , हृतिक रोशन , ऋषी कपूर , गोविंदा , अनिल कपूर आणि शिल्पा शेट्टी या कलाकारांकडे दरवर्षी गणपती येतो . उर्वशी रौतेलाने तिच्या इन्स्टाग्राम अकाऊंटवर तिच्या चाहत्यांना गणेश चतुर्थीच्या शुभेच्छा देत म्हटले की , ‘गणेश चतुर्थीच्या सर्वांनाच शुभेच्छा . विघ्नहर्ता सर्वांचे विघ्न दूर करो आणि सर्वांच्या आयुष्यात सुख समाधान येवो . ’ मंदिरा बेदीनेही इन्स्टाग्रामवर गणपतीसोबतचा एक फोटो शेअर करत गणेश चतुर्थीच्या शुभेच्छा दिल्या . सगळ्यांचा आवडता असा तो अखेर परत आलाय . . मग तुमच्या मनात जे काही आहे ते नक्की त्याला सांगा , तो तुम्हाला त्या सर्वांचे उत्तर देईलही तर दुसरीकडे विवेक ओबेरॉय आणि संजय दत्त यांनीही आपल्या बाप्पाचे स्वागत फार उत्साहात केले . विवेकसाठी हा गणेशोत्सव खास आहे . यंदा विवेकने तामिळ सिनेसृष्टीत पदार्पण केले . ‘विवेगम’ या तामिळ सिनेमा विवेक आहे आणि या सिनेमाने आतापर्यंत चांगला गल्ला कमवला आहे . संजयसाठी हा गणेशोत्सव थोडा खास आहे . कारण दीर्घकाळानंतर संजय मोठ्या पडद्यावर पुनरागमन करतोय . त्याचा ‘भूमी’ हा सिनेमा लवकरच प्रदर्शित होणार आहे . संजयने या सिनेमात एक गणेश आरतीही गायली आहे . ऋषी कपूर यांनीही बाप्पाचा आशीर्वाद घेत मुर्तीसमोर नतमस्तक झाले . तसेच अभिनेत्री अनुष्का शर्मानेही ट्विटरवर सर्व गणेश भक्तांना गणेश चतुर्थीच्या शुभेच्छा दिल्या .


आज अफगाणिस्तानशी सामना ; भुवनेश्वर - जसप्रीतला विश्रांती मिळण्याची शक्यता दुबई : आशिया चषक क्रिकेट स्पर्धेत अफगाणिस्तान एक बलाढय़ संघ म्हणून नावारूपास येतो आहे . भारतीय संघाने मात्र शानदार विजयांची मालिका कायम राखली आहे . आतापर्यंत पुरेशी संधी न मिळालेल्या मधल्या फळीची अंतिम फेरीच्या दृष्टीने चाचपणी करण्याचे आव्हान भारतापुढे मंगळवारी होणाऱ्या ‘अव्वल चार’ संघांच्या फेरीत असेल . हाँगकाँगविरुद्ध झगडून विजय मिळवल्यानंतर भारताने परंपरागत प्रतिस्पर्धी पाकिस्तानवर दोन एकतर्फी विजय मिळवले . याचप्रमाणे बांगलादेशलाही आरामात नामोहरम केले . शुक्रवारी होणाऱ्या अंतिम फेरीसाठी कर्णधार रोहित शर्मा मधल्या फळीतील फलंदाजांना रशीद खानच्या दर्जेदार फिरकीपुढे चाचपणी घेण्यासाठी उत्सुक आहे . आशिया चषक स्पर्धेतील आतापर्यंतच्या सामन्यांमध्ये शिखर धवन ( ३२७ ) आणि रोहित शर्मा ( २६९ ) यांनी सातत्यपूर्ण फलंदाजीचा प्रत्यय घडवला आहे . भारताच्या इथपर्यंतच्या प्रवासात अन्य फलंदाजांचे माफक योगदान मिळाले आहे . त्यानंतरच्या सर्वाधिक एकंदर धावा तिसऱ्या क्रमांकावरील फलंदाज अंबाती रायुडूने ( ११६ धावा ) केल्या आहेत . त्यामुळे महेंद्रसिंग धोनी , केदार जाधव आणि दिनेश कार्तिक यांना फलंदाजीची पुरेशी संधी मिळालेली नाही . रोहितने धोनीला बांगलादेशविरुद्धच्या सामन्यात चौथ्या क्रमांकावर फलंदाजीला पाठवले होते . त्या वेळी या माजी कर्णधाराने तणावमुक्त परिस्थितीत ३३ धावा केल्या होत्या . त्यामुळे रशीद खान आणि मुजीब उर रेहमान यांच्यासारख्या गोलंदाजांसमोर मधल्या फळीतील फलंदाजांचा उत्तम सराव होऊ शकेल . नाणेफेक जिंकल्यास भारतीय संघ प्रथम फलंदाजी स्वीकारू शकेल . जेणेकरून छोटेखानी लक्ष्य पेलण्यापेक्षा ५० षटके फलंदाजीचा उत्तम सराव संघाला मिळू शकेल . दुबई आंतरराष्ट्रीय स्टेडियमच्या धिम्या खेळपट्टीवर भारतीय गोलंदाज वर्चस्वपूर्ण गोलंदाजी करीत आहेत . सर्व गोलंदाजांची सरासरी पाचपेक्षा कमी आहे . युजवेंद्र चहल आणि कुलदीप यादव यांच्या खात्यावर पाच बळी जमा आहेत . जसप्रीत बुमरा ( एकूण ७ बळी ) आणि भुवनेश्वर कुमार ( एकूण ६ बळी ) हे वेगवान गोलंदाज टिच्चून गोलंदाजी करीत आहेत . अंतिम फेरीच्या पाश्र्वभूमीवर भारतीय संघ या दोन्ही महत्त्वाच्या गोलंदाजांना विश्रांती देण्याची शक्यता आहे . या परिस्थितीत दीपक चहर , सिद्धार्थ कौल आणि खलील अहमद यांना संधी मिळू शकते . अफगाणिस्तानसाठी भारताविरुद्ध मिळवलेला विजय अतिशय महत्त्वाचा असेल . स्पर्धात्मकदृष्टय़ा अफगाणी संघ अप्रतिम खेळत आहे , परंतु फक्त अनुभवाची कमतरता तीव्रतेने जाणवत आहे . श्रीलंकेचे आव्हान गटसाखळीतच संपुष्टात आणणाऱ्या अफगाणिस्तानने बांगलादेशवरही धक्कादायक विजय मिळवला आहे . मात्र ‘अव्वल चार’ संघांच्या अग्निपरीक्षेत अफगाणिस्तानचे कच्चे दुवे समोर आले . पाकिस्तानला अखेरच्या षटकापर्यंत झगडायला लावणाऱ्या अफगाणिस्तानच्या गोलंदाजांना विजय मिळवण्यात अपयश आले . याचप्रमाणे बांगलादेशविरुद्धच्या सामन्यात मुस्ताफिझूर रेहमानचे अखेरच्या षटकातील वैविध्याचा सामना करणे त्यांना कठीण गेले . संघ भारत : रोहित शर्मा ( कर्णधार ) , शिखर धवन , अंबाती रायुडू , दिनेश कार्तिक , केदार जाधव , महेंद्रसिंग धोनी ( यष्टीरक्षक ) , रवींद्र जडेजा , कुलदीप यादव , युजवेंद्र चहल , भुवनेश्वर कुमार , जसप्रीत बुमरा , खलील अहमद , दीपक चहर , सिद्धार्थ कौल , मनीष पांडे . अफगाणिस्तान : मोहम्मद शहझाद , एहसानउल्लाह जमात , जावेद अहमदी , रहमत शाह , असघर स्टॅनकीझाई , हसमत शाहिदी , मोहम्मद नबी , गुलबदिन नैब , रशीद खान , नजिबुल्ला झाद्रान , मुजीब उर रेहमान , अफ्ताब आलम , समिउल्लाह शेनवारी , मुनिर अहमद , सईद अहमद शेर्झाद , अश्रफ , मोहम्मद वफादार . ’ सामन्याची वेळ : सायं . ५ वा . ’ b : स्टार स्पोर्ट्स १ , स्टार स्पोर्ट्स सिलेक्ट १ .


मधुमेह आणि कोलेस्टेरॉलचा त्रास ही सध्या अगदी सामान्य समस्या झाली आहे . जीवनशैलीशी निगडीत असणाऱ्या या गोष्टींवर वेळीच उपाय न केल्यास त्याचे मोठ्या प्रमाणात दुष्परिणाम दिसून येतात . सध्या प्रत्येक कुटुंबात मधुमेह असणारी क्मान एक व्यक्ती तरी असतेच . मग त्या व्यक्तीला कुटुंबातील सगळ्यांकडून आणि मित्रपरिवाराकडूनही सूचनांचा मारा केला जातो . हे केल्यास चांगले , ते केल्यास तुमची लवकर सुटका होईल असे एक ना अनेक उपाय सुचविले जातात . मग या व्यक्तींनाही मी नेमके काय करु असा प्रश्न पडतोच . मात्र वैद्यकीय उपचारांसोबत घरच्या घरी करता येतील असे काही सोपे उपाय केल्यास निश्चित फायदा होऊ शकतो . मश्रुमचा आहारातील समावेश या दोन्ही समस्यांसाठी फायद्याचा असतो . १ . अॅंटीऑक्सिडंटस – मश्रुममध्ये मोठ्या प्रमाणात अॅंटीऑक्सिडंटस असतात त्यामुळे ते शरीरासाठी चांगले असते . यातही मधुमेह असणाऱ्या व्यक्तींना त्याचा जास्त फायदा होतो . २ . प्रतिकारशक्ती वाढविण्यास मदत – प्रतिकारशक्ती चांगली असल्यास आपल्याला अनेक आजारांपासून दूर राहणे शक्य होते . मश्रुम शरीराची प्रतिकारशक्ती वाढविण्यास उपयुक्त असते . त्यामुळे मधुमेहामुळे सर्दी - पडशासारखे आजार लवकर होत असतील तर आहारातील मश्रुमचा समावेश उपयुक्त ठरतो . ३ . कोलेस्टेरॉल – मश्रुम खाल्लायनंतर बराच काळ भूक लागत नाही . याशिवाय मश्रुम केस आणि त्वचेसाठी फायदेशीर असते . काही अभ्यासांनुसार मश्रुममुळे कॅन्सर होण्याची शक्यताही कमी असते . ४ . विटॅमिन डीयुक्त – विटॅमिन डी हाडांच्या मजबुतीसाठी अतिशय गरजेचे असते . मश्रुममध्ये विटॅमिन डीचा समावेश असल्याने योग्य प्रमाणात मश्रुम खाल्ल्यास त्याचा शरीराला फायदा होतो . ५ . कार्बोहायड्रेटस - वजन आणि रक्तातील साखरेची पातळी नियंत्रणात राहणे मधुमेह आणि कोलेस्टेरॉलसाठी आवश्यक असते . मश्रुममध्ये कार्बोहायड्रेटसचे प्रमाण कमी असल्याने ही पातळी नियंत्रणात राखण्यास मदत होते .


महाराष्ट्र रणजी संघाचे माजी कर्णधार राजू भालेकर ( वय ६६ ) यांचे शनिवारी ( ता . १४ ) निधन झाले . त्यांच्यामागे पत्नी , मुलगा , विवाहित मुलगी आणि नात असा परिवार आहे . मधल्या फळीतील फलंदाज भालेकर यांनी आपल्या कारकिर्दीत ७४ सामन्यांत ३९ . १६च्या सरासरीने सात शतके आणि १८ अर्धशतकांसह ३८७७ धावा केल्या . रणजी करंडक स्पर्धेतील महाराष्ट्राच्या यशात त्यांचा बहुमोल वाटा होता . निवृत्तीनंतरही ते क्रिकेटशी कायमच जोडलेले राहिले . महाराष्ट्रातील क्रिकेटविषयी ते नेहमीच अभिमानाने बोलायचे . महाराष्ट्र सरकारने त्यांचा शिवछत्रपती पुरस्कार देऊन गौरविले होते . रणजी करंडक निवड समितीचे सदस्य म्हणूनही त्यांनी काम पाहिले . येथील पीवायसी हिंदू जिमखान्याच्या क्रिकेट विभागाचे सदस्य म्हणून ते कार्यरत होते . भालेकर यांनी आपल्या कारकिर्दीत क्षेत्ररक्षणाचे महत्त्व पटवून देताना आपल्या संघाला तसे घडवले होते . त्यामुळे त्यांच्या कारकिर्दीत महाराष्ट्र संघ खऱ्या अर्थाने अष्टपैलू होता . राजू भालेकर मात्र गेले काही दिवस आजारी होते . येथील खासगी रुग्णालयात त्यांच्यावर उपचार सुरू होते . उपचार सुरू असतानाच त्यांचे निधन झाले . शनिवारी रात्रीच वैकुंठ स्मशानभूमीत त्यांच्यावर अंत्यसंस्कार करण्यात आले . या वेळी आजी माजी क्रिकेटपटू आणि क्रिकेट संघटक यांनी त्यांच्या पार्थिवाचे अंत्यदर्शन घेतले .


ट्वेन्टी - २० विश्वचषकातील भारताविरुद्धच्या सामन्यात माझ्याकडून बेसावधपणे झालेल्या चुकीमुळे आम्ही तो सामना गमावला , अशी प्रतिक्रिया बांगलादेशचा फलंदाज महमुदुल्ला याने व्यक्त केली . भारताच्या १४७ धावांच्या आव्हानाचा पाठलाग करताना बांगलादेश विजयाच्या उंबरठ्यावर येऊन पोहचला होता . मात्र , अखेरच्या तीन चेंडूत दोन धावा हव्या असताना हार्दिक पंडय़ाच्या गोलंदाजीवर मुशफिकर रहिम मोठा फटका मारण्याच्या नादात बाद झाला . षटकाच्या पाचव्या चेंडूवर महमुदुल्लाहसुद्धाही मोठा फटका खेळण्याच्या प्रयत्नात बाद झाला . एक चेंडू आणि विजयासाठी दोन धावा बांगलादेशला हव्या होत्या . हार्दिकचा हा चेंडू थेट धोनीच्या हातात विसावला . बांगलादेशच्या फलंदाजांनी एकेरी धाव घेण्याचा प्रयत्न केला खरा , पण धोनीने थेट यष्टींचा वेध घेतला आणि अविश्वनीय , अद्भूत , अद्वितीय , असा विजय भारताच्या पदरी पडला . अखेरच्या तिन्ही चेंडूवर तीन फलंदाजांना बाद करत भारताने बांगलादेशवर अभूतपूर्व एका धावाने विजय मिळवला होता . VIDEO : बांगलादेशविरुद्धच्या सामन्यातील ‘तो’ शेवटचा चेंडू आणि धोनीची चपळता मुशफिकर रहिम झाल्यावरही आमच्या संघाला विजयाची आशा होती . पण तसे घडले नाही . त्यावेळी खरी चूक माझी होती . मी बेसावधपणे चूक केली आणि त्यामुळे आमचा पराभव झाल्याचे महमुदुल्लाने सांगितले . मला सर्वांची माफी मागायची आहे . त्या सामन्यानंतर मी अधिकृतपणे कोणताही संवाद साधलेला नाही . मात्र , भविष्यात मी अशाप्रकारची परिस्थिती अधिक चांगल्याप्रकारे हाताळेन , असा आशावाद महमुदुल्लाने यावेळी व्यक्त केला . मुशफिकर आणि मी फलंदाजी करत होतो , तो क्षण मी कसा विसरू शकतो ? . आम्ही तो सामना गमावू असा विचारही मी केला नव्हता . दोन चौकार लगावल्यानंतर मुशफिकर ज्याप्रकारे बाद झाला त्याचा विचारही करवत नाही . यानंतर माझे बाद होणे कल्पनेच्यापलीकडील आणि खूप मोठी चूक होती . मी षटकार मारण्याच्या नादात मारलेला फटका चुकला . मात्र , मी पुन्हा मागे जाऊन चूक सुधारू शकत नव्हतो . भविष्यात अशा परिस्थितीत मी अधिक सुरक्षित पर्याय निवडेन , असे महमुदुल्लाने म्हटले . धोनीचे बुद्धिबळ


ज्येष्ठ अभिनेते रमेश देव आणि अभिनेत्री सीमा देव या दांपत्याने एकमेकांबरोबर नृत्य करण्यासाठी ताल धरला आणि प्रेक्षकांनीही त्यांना टाळ्यांचा कडकडाटात आणि कॅमेऱ्यांचा ‘क्लिकक्लिकाट’ करत उत्स्फूर्त दाद दिली ! . . निमित्त होते ‘पुणे आंतरराष्ट्रीय चित्रपट महोत्सवा’च्या पिंपरी - चिंचवडमधील उद्घाटनाचे . पिंपरी - चिंचवडमधील ‘अॅडलॅब्ज’ चित्रपटगृहात हे उद्घाटन करण्यात आले . तत्पूर्वी पुण्यात देव यांच्याच हस्ते कोथरूड सिटीप्राईड चित्रपटगृह परिसरातील ‘पिफ बझार’चेही उद्घाटन करण्यात आले . सीमा देव यांना गुरुवारी ‘पिफ’तर्फे जीवनगौरव पुरस्कार प्रदान करण्यात आला . त्या निमित्ताने ‘पिफ बझार’मध्ये त्यांच्याबरोबर वार्तालाप कार्यक्रमाचे आयोजन करण्यात आले होते . ‘सुवासिनी’ , ‘जगाच्या पाठीवर’ , या गाजलेल्या चित्रपटांचे अनुभव सीमा देव यांनी सांगितले . त्या म्हणाल्या , ‘‘ज्येष्ठ दिग्दर्शक राजाभाऊ परांजपे अभिनयातील इतक्या बारीकसारीक गोष्टी समजावून सांगायचे की , त्यांच्यासमोर ‘मला जमत नाही’ असे म्हणणे फार अवघड व्हायचे . त्यांनी घेतलेल्या या तालमींमुळेच माझा अभिनय परिपूर्ण होऊ शकला आणि मराठीप्रमाणेच हिंदीतही मला अनेक चित्रपटांत कामे मिळाली . ’’ राजा परांजपे यांच्यासह राजा ठाकूर आणि मधुकर ऊर्फ बाबा पाठक या दिग्दर्शकांचाही त्यांनी आवर्जून उल्लेख केला . हिंदी चित्रपटसृष्टीतील अनुभव सांगताना सीमा देव म्हणाल्या , ‘‘मराठीप्रमाणेच हिंदी चित्रपटातील दिग्गज दिग्दर्शक आणि कलाकारांमुळे अभिनय समृद्ध होत गेला . संजीव कुमार यांच्यासारख्या संवेदनशील अभिनेत्याबरोबर काम करताना मला सुरुवातीला अवघड वाटले होते . पण त्यांनी जेव्हा ‘मी तुमचा ‘फॅन’ आहे , ’ असे सांगितले तेव्हा खूप हायसे वाटले ! राजेश खन्ना देखील गिरगावातील असल्यामुळे त्यांच्याबरोबर अतिशय मोकळेपणाने काम करता आले . ’’ आताचे मराठी चित्रपट नक्कीच आशयसंपन्न आहेत , असे त्या म्हणाल्या . नवोदित मराठी तारकांनी हिंदीत जाताना पुरेशी तयारी करून जावे , असा सल्लाही त्यांनी दिला .


भारतीय संघाचा माजी कर्णधार महेंद्रसिंह धोनी हा सर्व खेळाडूंसाठी एक प्रेरणास्रोत आहे . अडचणींच्या प्रसंगामध्येही धोनी डोकं शांत ठेवत संयमी खेळी करत आपल्या संघाची नौका किनाऱ्यापार लावतो . आतापर्यंत त्याच्या अनेक खेळी आपण अनुभवल्या असतील . भारताचा सध्याचा आघाडीचा बॅडमिंटनपटू किदम्बी श्रीकांत हा धोनीच्या प्रेमात पडला आहे , भविष्यात आपल्यालाही धोनीसारखा शांत आणि संयमी खेळ करणं जमलं पाहिजे अशी इच्छा श्रीकांतने व्यक्त केली आहे . “आम्हा प्रत्येक खेळाडूंसाठी धोनी हा एक आदर्श आहे . कठीण परिस्थितीतही धोनी शांत राहून आपला संयम ढळू देत नाही , मला त्याच्यातला हा गुण खूप आवडतो . बॅडमिंटन हा असा खेळ आहे की जिथे तुम्ही केलेली एक चूक तुमच्यासाठी घातक ठरु शकते . अशा परिस्थितीत शांत राहणं गरजेचं असतं , धोनीकडून हा गुण मला आत्मसात करायचा आहे . ” राष्ट्रकुल स्पर्धांमध्ये पदक मिळवणाऱ्या बॅडमिंटनपटूंचा बॅडमिंटन असोसिएशनने सत्कार केला , यावेळी श्रीकांत बोलत होता . यापुढे आशियाई खेळ आणि विश्व अजिंक्यपद स्पर्धेत सर्वोत्तम कामगिरी करण्याचा श्रीकांतचा मानस आहे . काही दिवसांपूर्वी जागतिक क्रमवारीत श्रीकांतने पहिला क्रमांक पटकावला होता . त्यामुळे आगामी काळात कामगिरीत सातत्य राखून हा क्रमांक कायम राखण्याचं आव्हान श्रीकांतसमोर असणार आहे .


दुकाटीने भारतीय बाजारात आपली फ्लॅगशिप मोटरसायकल मल्टीस्ट्रेडा 1260 लॉन्च केली आहे . गेल्या काही महिन्यांपासून या बाइकची चांगलीच चर्चा रंगली होती . मल्टीस्ट्रेडा 1260 ही एक पावरफुल अॅडव्हेंचर बाइक आहे . यामध्ये 1,262 सीसीचं एल ट्विन इंजिन देण्यात आलंय . हे इंजिन 158 बीएचपी पीक पावर आणि 129.5 न्यूटन मीटर टॉर्क जनरेट करतं . इंजिनमध्ये 6 स्पीडचा गिअरबॉक्स देण्यात आला आहे . भारतीय बाजारात या बाइकला दोन व्हेरिअंट्समध्ये लॉन्च करण्यात आलंय . यामध्ये मल्टीस्ट्रेडा 1260 व्हेरिअंटची किंमत 15.99 लाख रुपये ( एक्स शोरूम ) ठेवण्यात आली आहे , तर जास्त स्पेसिफिकेशन असलेल्या 1260 S ची किंमत 18.06 लाख रुपये ( एक्स शोरूम ) ठेवण्यात आली आहे . फिचर्स – मल्टीस्ट्रेडा 1260 मध्ये इलेक्ट्रॉनिक पॅकेजसह ट्रॅक्शन कंट्रोल , व्हीली कंट्रोल , क्रूज कंट्रोल , ABS , कॉर्नरिंग ABS देण्यात आले आहे . याशिवाय मल्टीस्ट्रेडा 1260 मध्ये डुकाटीच्या मल्टीमीडिया सिस्टिमसह कलर TFT डिस्प्ले , कॉर्नरिंग लॅप्स , इलेक्ट्रॉनिक शाइहुक सस्पेंशन आणि क्विकशॉफ्टर आहे . दुकाटी मल्टीस्ट्रेडा 1260 ची भारतात ट्रायंफ टायगर 1200 या बाइकसोबत स्पर्धा होण्याची शक्यता आहे . ट्रायंफने नुकतीच आपली फ्लॅगशीप अॅडव्हेंचर मोटरसायकल टायगर 1200 लॉन्च केली आहे . या गाडीचं केवळ XCx व्हेरीअंट भारतात लॉन्च करण्यात आलंय . कंपनीने या बाइकची किंमत 17 लाख रुपये ( एक्स शोरुम ) ठेवली आहे .


नवी दिल्ली : भारताचा सलामीचा फलंदाज गौतम गंभीर याने मंगळवारी सर्व प्रकारच्या क्रिकेटमधून निवृत्त होत असल्याचा निर्णय जाहीर केला . गंभीरने यासाठी थेट संवाद न साधता सोशल मिडीयाचा आधार घेतला . फेसबुक आणि ट्विटरवरून व्हिडिओद्वारे हा निर्णय जाहीर केला . " आयुष्यातील हा सर्वांत कठिण निर्णय असून , हृदय कठोर करूनच आपण क्रिकेट कारकिर्द थांबविण्याचा निर्णय घेतला . ' असे गंभीरने म्हटले आहे . गंभीरच्या निर्णयामुळे आता रणजी करंडक स्पर्धेत गुरुवारपासून ( ता . 6 ) आंध्रविरुद्ध होणारा दिल्लीचा रणजी सामना गंभीरच्या कारकिर्दीमधील अखेरचा सामना असेल . पुढील वर्षी आयपीएलमध्ये देखील गंभीर खेळणार नाही . गंभीरने भारताकडून 58 कसोटी , 147 एकदिवसीय आणि 37 टी 20 सामने खेळले आहेत . पंधरावर्षाच्या कारकिर्दीत गंभीरने कसोटी 4,154 धावा करताना 9 शतके , 22 अर्धशतके झळकाविली . एकदिवसीय क्रिकेटमध्ये त्याने 11 शतके , 34 अर्धशतकांसह 5,238 धावा केल्या असून , टी 20 क्रिकेटमध्ये सात अर्धशतकांसह त्याच्या 932 धावा आहेत .


बॉलिवूडमधील ‘दबंग’ अभिनेता सलमान खानच्या २०१५मध्ये प्रदर्शित झालेल्या ‘बजरंगी भाईजान’ने बॉक्स ऑफिसवर बक्कळ कमाई केली होती . कदाचित याच कारणामुळे चित्रपटाला दोन वर्षे उलटूनही आता ‘बजरंगी भाईजान’ चीनमध्ये प्रदर्शित होणार आहे . पण , तेथे ‘बजरंगी भाईजान’ चित्रपट याच शीर्षकाने प्रदर्शित होणार नसून त्यासाठी वेगळे शीर्षक ठरवण्यात आले आहे . हे शीर्षक कळल्यावर तुम्हालाही हसू आवरणार नाही . वाचा : ‘सेक्सिएस्ट एशियन वूमन’च्या यादीत दीपिकापेक्षा टीव्ही अभिनेत्री सरस कबीर खान दिग्दर्शित आणि सलमान , हर्षाली मल्होत्राचा दमदार अभिनय असलेला ‘बजरंगी भाईजान’ चीनमध्ये ‘लिटिल लोलिता मंकी गॉड अंकल’ या शीर्षकाने प्रदर्शित होईल . मिळालेल्या माहितीनुसार , चीनने १४० मिनिटांच्या रनिंग टाइमने चित्रपटाला हिरवा कंदील दाखवला असून , ‘डाऊबन’ ( Douban ) वेबसाइटने त्याला ८ . ६ रेटिंग दिले आहे . मात्र , अद्याप चित्रपटाच्या प्रदर्शनाची अधिकृत तारीख जाहीर करण्यात आलेली नाही . वाचा : शनाया वागणार ‘शान्यासारखं’ ! यापूर्वी , मि . परफेक्शनिस्ट आमिर खानचा ‘दंगल’ चित्रपट चीनमध्ये प्रदर्शित झाला होता . तेथे चित्रपटाला उत्तम प्रतिसादही मिळाला . चीनमध्ये सर्वाधिक कमाई करणाऱ्या पहिल्या दहा चित्रपटांमध्ये ‘दंगल’चा समावेश आहे . आता ‘बजरंगी भाईजान’ चीनमधील ‘दंगल’चा रेकॉर्ड मोडण्यात यशस्वी ठरतो का , ते पाहणे औत्सुक्याचे ठरेल .


इंग्लंडविरुद्घ इतिहास घडवण्यासाठी भारत उत्सुक ; पाचवा कसोटी सामना आजपासून सावधान , विजयाचे विराट वादळ घोंघावतेय , अशाच प्रकारचा इशारा इंग्लिश संघाला मिळाला आहे . ‘वर्दा’ चक्रीवादळाच्या आव्हानाचा मुकाबला करणाऱ्या चेन्नई शहरात दाखल झालेल्या इंग्लंडच्या संघाने भारतीय वादळाचाच विलक्षण धसका घेतला आहे . मालिकेतील पाचवी आणि अखेरची कसोटी शुक्रवारपासून सुरू होत असून , भारताचा संघ इंग्लंडविरुद्ध इतिहास घडवण्यासाठी उत्सुक आहे . या विजयानिशी भारत सलग १८व्या कसोटी सामन्यात अपराजित राहण्याची किमया साधू शकेल . ‘वर्दा’ने चेन्नई शहराला हादरवले असले , तर ‘चेपॉक’ मात्र तीन वर्षांच्या अंतराने कसोटी यजमानपदासाठी आत्मविश्वासाने सज्ज झाले आहे . बुधवारी खेळपट्टी कोरडी करण्यासाठी गरम कोळशाचा वापर करण्यात आला . मुंबईतच भारताने पाच सामन्यांच्या मालिकेवर ३ - ० असे प्रभुत्व मिळवले असले तरी अखेरची कसोटी जिंकल्यास भारतासाठी तो इंग्लंडविरुद्धचा सर्वोत्तम विजय असेल . याआधी १९९२ - ९३मध्ये भारताने मोहम्मद अझरुद्दीनच्या नेतृत्वाखाली इंग्लंडविरुद्ध ३ - ० असे निभ्रेळ यश मिळवले होते . २०११मध्ये इंग्लंडमध्ये भारताने ० - ४ अशा फरकाने सपाटून मार खाल्ला होता . त्या पराभवाचे उट्टे सव्याज फेडता येतील . याशिवाय त्यानंतरच्या दोन्ही मालिकांमध्ये इंग्लंडने भारताला हरवले होते . आम्ही ४ - ० असा विजय मिळवू , असा विश्वास भारताचा कर्णधार विराट कोहलीने व्यक्त केला . कोहली बहरात कोहलीची कारकीर्द सध्या ऐन बहरात आहे . यंदाच्या वर्षांत त्याने तीन द्विशतके साकारली आहेत . वानखेडेवरील चौथ्या कसोटीत त्याने २३५ धावांची संस्मरणीय खेळी साकारली होती . २८ वर्षीय कोहलीने एका वर्षांत तीन द्विशतके साकारणाऱ्या डॉन ब्रॅडमन आणि रिकी पाँटिंग यांच्या पंक्तीत स्थान मिळवले आहे . एका मालिकेत सर्वाधिक धावा काढण्याचा भारतीय विक्रम सुनील गावस्कर ( ७७४ धावा ) यांच्या नावावर आहे . या विक्रमापासून तो १३५ धावांच्या अंतरावर आहे . कोहलीची आघाडीवर राहून नेतृत्व करण्याची शैली संघाला अव्वल स्थानावर राखण्यासाठी प्रेरक ठरत आहे . तामिळनाडूचा सलामीवीर मुरली विजयला सूर गवसला असून , मुंबईत मालिकेतील दुसरे शतक झळकावून त्याने ते सिद्ध केले आहे . त्याचा साथीदार लोकेश राहुल मात्र अद्यापही धावांसाठी झगडत आहे . आठ वर्षांच्या अंतराने भारतीय कसोटी संघात पदार्पण करणाऱ्या पार्थिव पटेलने मागील दोन सामन्यांत वृद्धिमान साहाच्या जागी यष्टीरक्षणाची जबाबदारी समर्थपणे बजावली आहे . अश्विन विक्रमाच्या उंबरठय़ावर ऑफ - स्पिनर रविचंद्रन अश्विनची फिरकी आणखी एका मालिकेत प्रभावी ठरत आहे . त्याच्या खात्यावर २४७ बळी जमा असून , कसोटी क्रिकेटमध्ये वेगाने २५० बळींचा टप्पा ओलांडण्याचा विक्रम त्याला खुणावतो आहे . ऑस्ट्रेलियाचा वेगवान गोलंदाज डेनिस लिलीने ४८ सामन्यांत हा टप्पा गाठला होता . चालू मालिकेत अश्विनने २७ बळी मिळवले आहेत . त्यामुळे घरच्या मैदानावर त्याच्याकडून मोठय़ा अपेक्षा व्यक्त करण्यात येत आहेत . रवींद्र जडेजाची अश्विनला तोलामोलाची साथ लाभत आहे . त्याच्या डावखुरी फिरकी महत्त्वाच्या क्षणी बळी मिळण्याची किमया साधत आहे . गोलंदाजीप्रमाणे त्याच्या बॅटमधून धावांचा ओघसुद्धा निघत आहे . युवा जयंत यादवने मुंबईत आपली छाप पाडताना शतक साकारणारा भारताचा पहिला नवव्या क्रमांकाचा फलंदाज ठरला होता . याशिवाय त्याने कोहलीसोबत विक्रमी भागीदारीसुद्धा रचली होती . मोहम्मद शमीच्या अनुपस्थितीत भुवनेश्वर कुमार आणि उमेश यादव भारताच्या वेगवान माऱ्याची धुरा सांभाळतील . चेपॉकवर १९८५मध्ये इंग्लंडने भारताविरुद्ध ७ बाद ६५२ ( डाव घोषित ) ही सर्वोच्च धावसंख्या उभारली होती . त्यामुळे इंग्लंडचा संघ किमान अखेरचा सामना जिंकण्याच्या प्रयत्नात आहे . भारतभूमीवरील पराभवाच्या मालिकेमुळे अॅलिस्टर कुकला कर्णधारपद टिकवणे आव्हानात्मक ठरणार आहे . २२ बळी नावावर असणाऱ्या आदिल रशिदची फिरकी त्यांच्यासाठी महत्त्वाची आहे . अँडरसनची माघार मुंबई कसोटी सामन्यादरम्यान विराट कोहलीबाबत टिपण्णी करून वादाच्या भोवऱ्यात सापडलेला इंग्लंडचा सर्वात यशस्वी गोलंदाज जेम्स अँडरसनने पाचव्या कसोटी सामन्यातून माघार घेतली आहे . प्रकृती बिघडल्यामुळे दुर्दैवाने अँडरसन खेळू शकणार नाही , अशी माहिती इंग्लंडचा कर्णधार अॅलिस्टर कुकने दिली आहे . सरावानंतर स्टुअर्ट ब्रॉडच्या समावेशाबाबत निर्णय घेता येईल . दुखापतीमुळे तो दोन कसोटी सामन्यांत खेळला नव्हता , असे कुकने सांगितले . संघ भारत : विराट कोहली ( कर्णधार ) , लोकेश राहुल , चेतेश्वर पुजारा , मनीष पांडे , रविचंद्रन अश्विन , पार्थिव पटेल , रवींद्र जडेजा , अमित मिश्रा , शार्दूल ठाकूर , उमेश यादव , करुण नायर , जयंत यादव , भुवनेश्वर कुमार . इंग्लंड : अॅलिस्टर कुक ( कर्णधार ) , किटन जेनिंग्स , मोईन अली , जॉनी बेअरस्टो ( यष्टीरक्षक ) , जॅक बॉल , गॅरी बॅलन्स , गॅरेथ बॅट्टी , स्टुअर्ट ब्रॉड , जोस बटलर , बेन डकेट , स्टीव्हन फिन , लिआम डॉसन , आदिल रशिद , जो रूट , बेन स्टोक्स , ख्रिस वोक्स . सामन्याची वेळ : सकाळी ९ . ३० वाजल्यापासून . थेट प्रक्षेपण : स्टार स्पोर्ट्स १ आणि ३ . प्रत्येक प्रतिस्पध्र्याचा आदर करायला हवा आणि आम्ही तो करतो . कारण प्रतिस्पर्धी संघ चांगला खेळ करून तुम्हाला दडपणाखाली आणत असतो आणि ते आव्हान स्वीकारून तुम्ही पुढे जात असता .


राष्ट्रकुल क्रीडा स्पर्धा सुरू होण्यास आता केवळ चोवीस तास बाकी आहेत . ऑस्ट्रेलियातील गोल्ड कोस्ट येथे या स्पर्धेला बुधवारी ( ता . ४ ) सुरवात होईल . राष्ट्रकुल स्पर्धेचे संयोजन करणारे गोल्ड कोस्ट हे ऑस्ट्रेलियातील पाचवे शहर . २०११ मध्ये या शहराला यजमानपद देण्याचा निर्णय घेण्यात आला . या स्पर्धेसाठी शुभंकर म्हणून ऑस्ट्रेलियातील एक प्राणी कोआला याची निवड करण्यात आली आहे . त्याचे ‘बोरोबी’ असे नामकरण करण्यात आले आहे . राष्ट्रकुलमध्ये समाविष्ट असणारे बहुतेक देश या स्पर्धेत सहभागी होतील . याचवर्षी ऑगस्टमध्ये आशियाई क्रीडा स्पर्धा होणार आहेत . त्या पार्श्वभूमीवर सराव म्हणून या स्पर्धेकडे पाहिले जाईल .


‘नेटफ्लिक्स’ या प्रसिद्ध ऑनलाइन व्यासपीठावर आता बॉलिवूडच्या किंग खानची म्हणजेच शाहरुखची वेब सीरिज प्रेक्षकांच्या भेटीला येणार आहे . विशेष म्हणजे या वेब सीरिजमधून अभिनेता इम्रान हाश्मी वेब विश्वात पदार्पण करत आहे . ‘बार्ड ऑफ ब्लड’ Bard of Blood असं या वेब सीरिजचं नाव असून त्याच्या शूटिंगला सुरुवात झाली आहे . नेटफ्लिक्सची भारतातील ही तिसरी मूळ वेब सीरिज आहे . इम्रानसोबतच यामध्ये किर्ती कुल्हारी , विनीत सिंग मुख्य भूमिकेत आहेत . लेहमध्ये या वेब सीरिजची शूटिंग सुरू आहे . रेड चिलीज इंटरटेन्मेंटचे गौरव वर्मा यांनी ट्विटरवर लिहिलं , ‘आजचा दिवस खूप महत्त्वाचा आहे . १८ महिन्यांच्या मेहनतीनंतर आज शूटिंगला सुरुवात झाली आहे . माझ्या या प्रवासात इम्रान हाश्मी , रिभू दास गुप्ता आणि माझे सहकारी सोबत आहेत . ’ शाहरुखने हे ट्विट रिट्विट केले आहे . ही वेब सीरिज बिलाल सिद्दीकी यांच्या ‘द बार्ड ऑफ ब्लड’ या पुस्तकावर आधारित आहे . या बहुभाषिक सीरिजमध्ये कबीर आनंद या बहिष्कृत गुप्तचराची कथा साकारण्यात येणार आहे . सैफ अली खान , नवाजुद्दीन सिद्दीकीच्या ‘सेक्रेड गेम्स’ या वेब सीरिजने यशाचं शिखर गाठलं . या सीरिजच्या दुसऱ्या भागाची जोरदार चर्चा होती . पण # MeToo मोहिमेवर त्याच्या निर्मितीवर प्रश्नचिन्ह उपस्थित झाला आहे . तरीसुद्धा शाहरुखच्या या वेब सीरिजसमोर ‘सेक्रेड गेम्स’हून अधिक यश मिळवण्याचं आव्हान राहिल असं म्हणायला हरकत नाही .


चिनी कंपनी वनप्लस आपला बहुप्रतिक्षित OnePlus 6 हा फ्लॅगशिप स्मार्टफोन आज भारतात लॉन्च करणार आहे . बुधवारी लंडनमध्ये झालेल्या एका कार्यक्रमात कंपनीने हा फोन लॉन्च केला होता . त्यानंतर आज भारत आणि चीनमध्ये हा फोन लॉन्च केला जाणार आहे . OnePlus 6 मध्ये iPhoneX प्रमाणे नॉच डिस्प्ले देण्यात आला असून यामध्येच फ्रंट कॅमेरा , इअरपीस आणि प्रॉक्सिमिटी सेन्सर देण्यात आले आहे . जुन्या OnePlus प्रमाणे या फोनमध्येही क्वालकॉमचं सर्वात पावरफुल प्रोसेसर स्नॅपड्रॅगन देण्यात आलं आहे . यावेळी OnePlus ने फोनमध्ये 256 जीबी इंटरनल स्टोरेजचा पर्याय दिला आहे . OnePlus 6 ची किंमत – अमेरिकेत OnePlus 6 च्या 6 जीबी रॅम आणि 64 जीबी स्टोरेज व्हेरिअंटची किंमत 529 डॉलर ( जवळपास 35,800 रुपये ) आहे . तर 128 जीबी स्टोरेज व्हेरिअंटची किंमत 579 डॉलर ( जवळपास 39,200 रुपये ) आहे . 8 डीबी रॅम 256 जीबी स्टोरेज व्हेरिअंटची किंमत 629 डॉलर म्हणजे जवळपास 42 हजार 600 रुपये ठेवण्यात आली आहे . हा स्मार्टफोन मिडनाइट ब्लॅक , मिरर ब्लॅक आणि सिल्क व्हाइट लिमिटेड एडिशन या रंगांमध्ये उपलब्ध असेल . 22 मे पासून या फोनचा ओपन सेल सुरू होईल , यामध्ये दोन्ही ब्लॅक कलर व्हेरिअंट उपलब्ध असतील , तर सिल्क व्हाइट लिमिटेड एडिशन 5 जूनपासून उपलब्ध होईल . भारतात या स्मार्टफोनची किंमत किती असेल याबाबतची घोषणा आज कंपनीकडून केली जाणार आहे . 6 जीबी रॅम आणि 64 जीबी स्टोरेज व्हेरिअंटची किंमत 36,999 रुपये असेल असा अंदाज वर्तवला जात आहे . 8 डीबी रॅम 256 जीबी स्टोरेज व्हेरिअंटची किंमत 39,999 रुपये असू शकते . भारतात अॅमेझॉन प्राइम मेंबर्ससाठी हा फोन 21 मे पासून उपलब्ध असेल . स्पेसिफिकेशन – Display : 6.28 - inch Processor : 2.8GHz octa - core Front Camera : 16 - megapixel Resolution : 1080×2280 pixels OS : Android 8.1 Oreo Rear Camera : 16 - megapixel Battery Capacity : 3300mAh


अनुभवी नितीन तोमर आणि प्रदीप नरवाल यांच्या चतुरस्र खेळाच्या जोरावर सेनादल संघाने यंदाच्या राष्ट्रीय कबड्डी स्पर्धेत विजेतेपद मिळविले . अंतिम लढतीत त्यांनी अनुपकुमारच्या तुल्यबळ हरियाना संघाचा ३९ - २२ असा पराभव केला . रेल्वेचे आव्हान परतवणाऱ्या हरियानाला अंतिम लढतीत सेनादलाचे सुरक्षा कवच भेदता आले नाही . उपांत्य फेरीत महाराष्ट्रावर एकतर्फी विजय मिळविताना उत्तरार्धात प्रमुख खेळाडूंना विश्रांती देण्याचा निर्णय सेनादलाच्या रणनीतीची कल्पना देऊन गेला . त्यांचा हा निर्णय किती महत्त्वाचा होता , हे अंतिम फेरीत तोमर आणि प्रदीपच्या खेळावरून दिसून आले . चढाई आणि पकड या दोन्ही आघाडीवर सेनादलाचे वर्चस्व होते . त्यांनी चढाईत १७ , तर पकडीत १४ गुण कमावले होते . दोन्ही सत्रात त्यांनी हरियानावर एकेक लोण चढवला . हरियानाकडून अनुपकुमार , सुजीत नरवाल यांचा खेळ उल्लेखनीय झाला ; पण सेनादलाच्या खेळाडूंनी कौशल्याला दिलेली ताकदीची जोड निर्णायक ठरली . स्पर्धेतील सर्वोत्कृष्ट बचावपटू म्हणून संदीप नरवालची निवड करण्यात आली . सर्वोत्कृष्ट चढाईसाटी प्रदीप नरवाल आणि अष्टपैलू खेळाडू म्हणून नितीन तोमर याची निवड करण्यात आली . कर्णधार नितीन तोमर याने सामन्यानंतर बोलताना प्रत्येक खेळाडूच्या प्रयत्नांना दाद दिली . सर्वोत्तम सांघिक खेळाचे प्रदर्शन केल्यामुळेच हा विजय साकार झाल्याचे त्याने सांगितले .


ट्रम्प लढतीत चेयुंग गान यी हिच्यावर मात ; चेन्नईची बंगळुरूवर ५ - ० मात रिओ ऑलिम्पिक स्पर्धेत रौप्यपदकासह देशवासीयांची लाडकी लेक झालेल्या बॅडमिंटनपटू पी . व्ही . सिंधूने मंगळवारी मुंबईकरांची मने आणि सामना जिंकत दुहेरी योग साधला . या सामन्यासाठी सिंधूचे संघासह कोर्टवर आगमन होताच चाहत्यांनी ‘सिंधू - सिंधू’ असा जल्लोष केला . मंगळवारी चेन्नई स्मॅशर्सने बंगळुरू ब्लास्टर्सवर ५ - ० असा विजय मिळवला , तर सिंधूने बंगळुरूच्या चेयुंग गान यीवर दिमाखदार विजय मिळवला . सलामीच्या लढतीनंतर सिंधू कोर्टवर अवतरली आणि स्टेडियम ‘सिंधू - सिंधू’ जयघोषाने निनादून गेले . त्याच वेळी क्रिकेटचा अनभिषिक्त सम्राट आणि बंगळुरू ब्लास्टर्स संघाचा सहमालक सचिन तेंडुलकरचे स्टेडियममध्ये आगमन झाले . ‘सचिन सचिन’ जयघोषाला सुरुवात झाली . मात्र सिंधू सचिनच्या संघाविरुद्ध खेळणार असल्याने पुन्हा ‘सिंधू सिंधू’चा गजर सुरू झाला . चाहत्यांना अभिवादन केल्यानंतर सिंधूने खेळायला सुरुवात केली . ऑलिम्पिक पदकासह आत्मविश्वास कमालीचा उंचावलेल्या सिंधूने बंगळुरूच्या चेयुंग गान यीवर दिमाखदार विजय मिळवला . स्मॅशच्या अस्त्राचा प्रभावीपणे उपयोग करत सिंधूने दोन गेम्समध्येच चेयुंगला निष्प्रभ केले . पहिल्या गेममध्ये चेयुंगने शरीरवेधी स्मॅशद्वारे आक्रमण करत सिंधूला नामोहरम केले . शैलीदार फटक्यांच्या साह्य़ाने चेयुंगने ५ - ० अशी भक्कम आघाडी घेतली . चेयुंगच्या आक्रमणाला सिंधूने स्मॅशच्याच आधारे प्रत्युत्तर देण्याचे ठरवले . तडाखेबंद स्मॅशेस आणि चेयुंगच्या स्वैर खेळाचा फायदा उठवत सिंधूने पिछाडी ३ - ५ , ५ - ७ अशी भरून काढली . शरीरवेधी स्मॅशच्या बळावर सिंधूने चेयुंगला निरुत्तर करत ९ - ९ अशी बरोबरी केली . सिंधूचा फटका नेटवर आदळला आणि चेयुंगने १० - ९ निसटती आघाडी घेतली . सिंधूने अचूक कोन साधत चेयुंगला शटलपर्यंत पोहोचू दिले नाही आणि गेम पॉइंट वाचवला . मोक्याच्या क्षणी खेळ उंचावत तीन गुणांसह सिंधूने पहिला गेम नावावर केला . दुसऱ्या गेममध्ये चेयुंगने ३ - ० आघाडी घेतली . सिंधूने स्मॅशच्या जोडीला ड्रॉप आणि क्रॉसकोर्ट फटक्यांच्या आधारे ३ - ३ अशी बरोबरी केली . शैलीदार फटक्यांसह सिंधूने ६ - ४ अशी आघाडी घेतली . यानंतर प्रदीर्घ रॅलीवर भर देत सिंधूने चेयुंगला तंगवले . या वेळी चेयुंगच्या हातून झालेल्या चुकांचा पुरेपूर फायदा उठवत सिंधूने ११ - ६ फरकासह दुसरा गेमही जिंकला आणि दणदणीत विजय साकारला . ‘‘मी पिछाडीवर होते . मात्र पुनरागमन करू शकेन असा विश्वास होता . अकरा गुणांचा डाव फसवा आहे . पहिल्या गुणापासून तयार राहावे लागते . चाहत्यांचा प्रतिसाद भन्नाट होता . संपूर्ण स्पर्धेत असेच प्रेम मिळत रहावे , ’’ असे पी . व्ही . सिंधूने सांगितले . दरम्यान सलामीच्या लढतीत चेन्नई स्मॅशर्सच्या पारुपल्ली कश्यपने बंगळुरू ब्लास्टर्सच्या सौरभ वर्मावर ११ - ८ , ११ - ५ असा विजय मिळवला . मिश्र दुहेरीच्या लढतीत चेन्नईच्या ख्रिस आणि गॅब्रिएल अॅडकॉक जोडीने बंगळुरूच्या अश्विनी पोनप्पा आणि येऑन सेआंग यो जोडीवर ११ - ६ , ८ - ११ , १५ - १४ अशी मात केली . पुरुष एकेरीच्या लढतीत बंगळुरूच्या व्हिक्टर अॅक्सलेनने चेन्नईच्या टॉमी सुगिआर्तोचा ११ - ७ , १३ - ११ असा पराभव केला . शेवटच्या लढतीत चेन्नईच्या ख्रिस आणि मॅड्स पिइलर कोल्डिंग जोडीने बंगळुरूच्या स्युंग ह्य़ुन को आणि येऑन सेआँग योचा ११ - ७ , ७ - ११ , १३ - ११ असा पराभव केला .


सध्या सिनेमांबरोबरच चर्चेत असतात ती सिनेमाची गाणी . आज अनेक गाण्यांच्या अॅप्लिकेशन्समुळे आधी सारखी गाणी मोबाइलच्या मेमरीमध्ये न साठवता थेट ऑनलाइन ऐकता येतात . सध्या अनेक गाण्यांची अॅप्लिकेशन्स स्मार्टफोन युझर्समध्ये लोकप्रिय आहेत . त्यापैकी एक असणाऱ्या विंकने २०१८ साली मुंबईकरांनी सर्वाधिक ऐकलेल्या १० गाण्यांची यादीच जाहीर केली आहे . पाहुयात कोणती गाणी या वर्षी मुंबईकरांच्या पसंतीस पडली आहेत १ दिलबर ( सिनेमाः सत्यमेव जयते ) २ तारिफान ( विरे दी वेडिंग ) ३ तेरा बझ मुझे ( अल्बम ) ४ कर हर मैदान फते ( संजू ) ५ बम डिगी डिगी ( सोनू के टटू की स्विटी ) ६ दारु बदमान ७ हल्का हल्का ( फन्ने खान ) ८ दिल दिया गल्ला ( टायग जिंदा है ) ९ शेप ऑफ यू १० मिलेगी मिलेगी विंक म्युझीकला नुकताच २०१८ मधील गुगल प्ले स्टोअरचे सर्वाधिक मनोरंजक अॅप म्हणून रेट करण्यात आले आहे .


ॲशस मालिकेला अपेक्षेप्रमाणे जोरदार प्रारंभ झाला असून , इंग्लंडने दुसऱ्या विकेटसाठी शतकी भागीदारी केल्यानंतर ऑस्ट्रेलियाने तीन विकेट टिपत प्रतिआक्रमण रचले . पावसामुळे ९५ मिनिटांचा व्यत्यय आलेल्या पहिल्या कसोटीच्या पहिल्या दिवशी पारडे संतुलित राहिले . ‘गॅबा’ मैदानावर खेळ संपला तेव्हा इंग्लंडने ४ बाद १९६ अशी मजल मारली होती . पदार्पण करणाऱ्या जेम्स व्हिन्सने मार्क स्टोनमन याच्या साथीत दुसऱ्या विकेटसाठी १२५ धावांची भागीदारी रचली . त्यानंतर कांगारूंनी ३६ धावांत तीन विकेट टिपल्या . यात सर्वाधिक धावा केलेल्या व्हिन्सला नेथन लायनने धावचीत केले . सहा वर्षांत एकूण सहावीच आणि मायदेशात पहिली कसोटी खेळणारा वेगवान गोलंदाज पॅट कमिन्सने स्टोनमनचा त्रिफळा उडविला , तर प्रतिस्पर्धी कर्णधार ज्यो रूट याला पायचीत केले . रूटला पंचांनी नाबाद ठरविले होते , पण ‘रिव्ह्यू’मुळे कांगारूंच्या बाजूने निर्णय लागला . दिवसअखेर डेविड मॅलन ( २८ ) आणि मोईन अली ( १३ ) नाबाद होते . रूट याने नाणेफेक जिंकून फलंदाजी घेतली . मिचेल स्टार्कने तिसऱ्याच षटकात ॲलिस्टर कूकला केवळ दोन धावांवर बाद केले . कूक पॅव्हेलियनमध्ये परत जात असताना ब्रिस्बेनच्या प्रेक्षकांनी एकच गदारोळ केला . १९८८ पासून कांगारू ‘गॅबा’वर अपराजित आहेत . त्यामुळे हे मैदान प्रतिस्पर्ध्यांसाठी नेहमीच खडतर ठरते . अशा पार्श्वभूमीवर स्टोनमन - व्हिन्स यांनी नेटाने प्रतिकार केला . धावफलक : इंग्लंड - ८० . ३ षटकांत ४ बाद १९६ ( मार्क स्टोनमन ५३ - १५९ चेंडू , ३ चौकार , जेम्स व्हिन्स ८३ - १७० चेंडू , १२ चौकार , ज्यो रूट १५ , मिचेल स्टार्क १ - ४५ , पॅट कमिन्स २ - ५९ )


कामानिमित्त अति प्रवास करणाऱ्या लोकांना चिंता आणि नैराश्याचा धोका अधिक असण्याची शक्यता असून , हे लोक व्यसनाच्या आहारी जाण्याची शक्यताही अधिक असल्याचा दावा एका अभ्यासात केला आहे . वारंवार कामानिमित्त प्रवास करणारे मद्यपानदेखील करीत असल्याचे संशोधकांना आढळून आले . जितका जास्त वेळ लोक कामानिमित्त घराबाहेर प्रवासासाठी जातात तेवढी त्यांची वर्तणूक आणि मानसिक आरोग्य ढासळत असल्याचे संशोधकांनी म्हटले . कामानिमित्त प्रवासामुळे गैरसंसर्गजन्य रोगांचा आरोग्यावर काय परिणाम होतो याबाबात प्रथमच हा अभ्यास करण्यात आला आहे . कामानिमित्त प्रवास करणे हे नक्कीच आपल्या व्यावसायिक स्थैर्य आणि प्रगतीसाठी उत्तम मानले जाते , परंतु अतिप्रवासामुळे जीवनशैलीत होणारे बदलांमुळे विविध विकार जडण्याचा धोका असल्याचे समोर येत आहे , असे कोलंबिया विद्यापीठाचे सहयोगी प्राध्यापक अँड्रय़ू रुंडल यांनी म्हटले . ईएचई इंटरनॅशनलने दिलेल्या आकडय़ांवर हा अभ्यास आधारित आहे . २०१५ मध्ये १८ , ३२८ कर्मचाऱ्यांच्या आरोग्य मूल्यांकनांचा अभ्यास संशोधकांनी केला . ईएचईकडून कर्मचाऱ्यांमधील नैराश्याची लक्षणे पडताळण्यासाठी प्रश्न विचारण्यात आले . त्याचबरोबर चिंता आणि मद्यपानाबाबत प्रश्न विचारण्यात आले . यातील २४ टक्के कर्मचाऱ्यांनी सामान्य चिंता विकाराच्या प्रश्नावलीत चारपेक्षा अधिक गुण मिळविले . तर १५ टक्के कर्मचाऱ्यांना आरोग्य प्रश्नावलीत चारहून अधिक गुण मिळाले . यानुसार या कर्मचाऱ्यांना सौम्य किंवा तीव्र चिंता आणि नैराश्याचा धोका असल्याचे आढळून आले . त्याचप्रमाणे ६ टक्के कर्मचाऱ्यांना मद्यपानाची सवय असल्याचे आढळून आले . हा अभ्यास ऑक्युपेशन अॅण्ड इनव्हायर्न्मेंन्टल मेडिसिन या नियतकालिकात प्रसिद्ध करण्यात आला आहे .


आपण खूप थकलेले असलो की चिडचिड होते . जेवण वेळेवर मिळाले नाही तरीही आपण नकळत वैतागतो . पण कारण दूर झाले की परत सगळे नीट होते . अशा वेळेला आपण त्या माणसाचा स्वभाव आहे असे म्हणत नाही . राग , लोभ , मत्सर , दिलखुलासपण , कुढेपण , भित्रेपण अशी अनेक विशेषणे लावलेली आपण पाहतो . पण जेव्हा याचा अतिरेक होतो तेव्हा त्याला आपण अगदी सहज म्हणतो की त्या माणसाचा स्वभावाच तसला आहे ! किंवा पूर्वी हा मुलगा असा नव्हता पण हल्ली तिरसटपणे वागतो . या सगळ्यामध्ये त्या माणसाची आजूबाजूची परिस्थिती कारणीभूत असतेच , परंतु या सगळ्या शरीरात चाललेल्या रासायनिक घडामोडींच्या प्रतिक्रिया असतात . या सर्व रासायनिक क्रियांवर आपल्या मेंदूचे नियंत्रण असते . मेंदूला व्यवस्थित काम करायला अन्नातून सर्व घटक योग्य प्रमाणात मिळावे लागतात . त्यांचे प्रमाण बदलले की रासायनिक क्रियांमध्ये बदल होतो आणि मग दिल्या जाणाऱ्या प्रतिक्रियांमध्येही बदल होतो . हे जर सातत्याने चालू राहिले तर तो त्या व्यक्तीचा स्वभावाच बनतो . १ . प्रमाणबाहेर खाल्या गेलेल्या साखरेमुळे उदासीनता , टेन्शन , या गोष्टी घडतात . तर साखरेची पातळी खाली गेली तरीही खूप चिडचिड होते . २ . पचन संस्था , यकृत , थायरॉईड ग्रंथी , हार्मोन्स या सगळ्यांच्या रक्तातील पातळीवर आपली बरीचशी स्वभाव वैशिट्ये अवलंबून असतात . ३ . माणूस हा रसायनांनी बनलेला आहे . या रसायनात अनेक घटक असतात . हे घटक आपल्याला अन्नातून मिळतात . म्हणून जर आपला आहार चांगला व पूर्ण असेल तर आपल्यातले विक्षिप्तपण कमी होऊ शकते . ४ . अन्नातून मिळणाऱ्या घटकाचा वापर करून शरीराची बांधणी उभारणी सतत चालू असते . म्हणून एक दिवस पूर्ण आहार घेऊन चालत नाहीं तर नेहमीच पोषणमूल्य असणाऱ्या आहाराचा विचार करत राहावा लागतो . ५ . कधी कधी आपल्याला खूप उल्हासित वाटते तर कधी कधी सगळे चांगले चालले असूनही आपल्याला उदासवाणे वाटत असते . तेव्हा आपण पडताळा करून पाहावा की आपल्या आहारातून काही कमी जातंय का ? त्यासाठी आहार नेमका कसा असावा , कोणते घटक असावेत याची माहिती करून घ्यावी . प्रत्येकाच्या शरीराप्रमाणे घटकांची आवश्य़कता वेगवेगळी असते हे समजून घ्यावे . ६ . triptophan या घटकाची आहारात जर खूप कमतरता असेल तर चटकन राग येणे , सतत उदासवाणे वाटणे असे होते . साखरेचे खूप कमी प्रमाण , जीवनसत्व ब , जीवनसत्व क हे जर खूप कमी खाल्ले गेले तर नैराश्य येण्याची शक्यता असते . या अन्नघटकांच्या सेवनाने हे नैराश्य कमी होते . ७ . सध्या synthetic पावडरी वापरण्याचे प्रमाण पण खूप वाढले आहे . पण ज्या नैसर्गिक घटकांनी आपले शरीर बनले आहे त्याला नैसर्गिक गोष्टींचा जास्त उपयोग होतो . त्यात हल्ली आपले जीवनही धकाधकीचे बनले आहे . ८ . आपल्या खाण्यापिण्याच्या सवयीही बदलल्या आहेत . शेवटी आपल्या समाजाला पर्यायाने आपल्या स्वतःला आपणच वाचवू शकतो ते फक्त चांगली पोषणमूल्य असलेल्या आहाराने . मग कमी वेळात पौष्टिक खाद्यपदार्थ बनवण्याचे कौशल्य शिकून घेऊया आणि आरोग्य चांगले ठेऊया . श्रुती देशपांडे , आहारतज्ज्ञ


२००३ साली दक्षिण आफ्रिकेत झालेल्या विश्वचषकाचा अंतिम सामना कोणताही भारतीय विसरु शकणार नाही . साखळी फेरीपासून ते उपांत्य फेरीपर्यंत स्वप्नवत प्रवास करणाऱ्या भारतीय संघाला अंतिम फेरीत बलाढ्य ऑस्ट्रेलियाकडून हार पत्करावी लागली होती . भारतीय संघाचा तत्कालीन कर्णधार सौरव गांगुली याच्या मनात ही सल कायम राहीलेली आहे . मात्र धोनी आपल्या संघात असता तर अंतिम सामन्याचा निकाल काहीसा वेगळा लागू शकला असता असं मत सौरव गांगुलीने व्यक्त केलं आहे . “२००३ च्या विश्वचषक संघात धोनी अंतिम सामन्यात हवा होता . मला नुकतंच असं समजलं की ज्यावेळी आम्ही विश्वचषक खेळत होतो , त्यावेळी धोनी रेल्वेत टीसी म्हणून काम करत होता . माझ्यासाठी हे सर्व अवर्णनीय आहे . ” नुकतचं प्रसिद्ध झालेल्या आपल्या आत्मचरित्रात ( A Century is not Enough ) सौरवने धोनीबद्दल आपल्या भावना व्यक्त केल्या आहेत . २००३ च्या विश्वचषक अंतिम सामन्यात ऑस्ट्रेलियाने भारताला १२५ धावांनी हरवलं , तर धोनीने २००४ साली आंतरराष्ट्रीय सामन्यात आपलं पदार्पण केलं होतं . गेली कित्येक वर्ष खडतर परिस्थितीमध्ये शांत राहून खेळ करणारे खेळाडू मी पाहतो आहे . २००४ साली महेंद्रसिंह धोनीचा खेळ पाहिल्यानंतर , मला त्याच्या खेळातली चुणूक जाणवली होती . यानंतर धोनीने गेल्या काही वर्षात भारतीय संघासाठी जी काही कामगिरी केली ती पाहता धोनीबद्दल मी व्यक्त केलेला अंदाज खरा ठरला याचा मला आनंद असल्याचंही गांगुलीने आपल्या आत्मचरित्रात म्हटलं आहे . २००८ साली गांगुलीच्या निवृत्तीदरम्यान धोनीने शेवटच्या काही षटकांसाठी गांगुलीकडे संघाचं नेतृत्व सोपवतं आपल्या मनाचा मोठेपणा दाखवून दिला होता . यष्टीरक्षक म्हणून भारतीय संघात पदार्पण करणाऱ्या महेंद्रसिंह धोनीला २००७ च्या सुमारास भारतीय संघाचं नेतृत्व सोपवण्यात आलं . आपल्या पहिल्याच प्रयत्नात धोनीने भारताला टी - २० क्रिकेटचा पहिला विश्वचषक जिंकवून दिला होता . यानंतर धोनीच्याच कार्यकाळात भारताने कसोटी क्रिकेटमध्ये पहिला क्रमांक पटकावला होता . धोनीच्याच नेतृत्वाखाली भारतीय संघाने घरच्या मैदानावर २०११ साली विश्वचषक जिंकून इतिहासाची नोंद केली होती .